title: Ylä-Satakunta

text: Nykyisen Satakunnan maakunnan kunnista Ylä-Satakuntaan ovat kuuluneet Kankaanpää, Jämijärvi, Honkajoki, Karvia ja Lavia. Nykyisestä Pirkanmaan maakunnasta Ylä-Satakuntaan on kuulunut maakunnan pääosa, pois lukien kuitenkin Ala-Satakuntaan kuuluneet aikoinaan Huittisista itsenäistynyt Keikyä, josta osana Äetsän kuntaa tuli vuonna 2009 osa pirkanmaalaista Sastamalan kaupunkia, sekä niin ikään aikoinaan Huittisista itsenäistynyt Punkalaidun, joka siirtyi Satakunnasta Pirkanmaahan vuonna 2005. Tämän lisäksi nykyisestä Pirkanmaan maakunnasta Ylä-Satakuntaan kuulumattomia ovat historialliseen Hämeen maakuntaan luetut nykyiset Urjala, Kylmäkoski, Akaa, pääosa nykyisestä Valkeakoskesta, nykyinen Pälkäne ja nykyiseen Oriveteen liitetty osa Längelmäkeä. Pirkanmaan ja Satakunnan nykymaakuntien ulkopuolelta Ylä-Satakuntaan ovat kuuluneet lisäksi pääosiltaan nykyiset Keuruu ja Multia nykyisestä Keski-Suomen maakunnasta ja Ähtäri ja Soini nykyisestä Etelä-Pohjanmaan maakunnasta.


title: Ylä-Satakunta

text: Nykyään käsitteitä Ylä-Satakunta ja Ala-Satakunta alkuperäisissä merkityksissään käytetään vain historiallisissa yhteyksissä. Käsitteet elävät kuitenkin muuttuneessa merkityksessä sanomalehtien, yhdistysten ja liikeyritysten nimissä. Luoteisella Pirkanmaalla ja Satakunnan maakunnan koillisimmassa osassa Ylä-Satakunta on nimenä Parkanossa ilmestyvällä, Parkanoon, Karviaan ja Kihniöön leviävällä paikallislehdellä. Tämän lisäksi nimitystä Ylä-Satakunta käyttävät nimessään myös samalla alueella toimivat järjestöt, oppilaitokset ja yritykset.


title: Itä–Länsi-ottelu 2009

text: Vuoden 2009 Itä–Länsi-ottelu oli järjestyksessään miesten 75. pesäpallon vuotuinen arvo-ottelu. Ottelutapahtuma järjestettiin Kuopiossa 26.–28. kesäkuuta. Idän ja Lännen paremmuus ratkottiin uusitulla Puijonlaakson pesäpallostadionilla viidessä sarjassa: miehet, naiset, A-pojat, B-pojat ja B-tytöt. Itä voitti jokaisen ottelun.


title: Itä–Länsi-ottelu 2009

text: Molempiin joukkueisiin valittiin kolme pelaajaa yleisöäänestyksen perusteella. Loput valitsi Idälle Pasi Varonen ja Lännelle Kari Kuusiniemi.


title: Itä–Länsi-ottelu 2009

text: Idän pelinjohtajaksi valittiin Kiteen Pallon Raimo Bragge, kakkospelinjohtajaksi Puijon Pesiksen Jaska Huttunen ja huoltajaksi Hannu Kiiski. Lännen molemmat pelinjohtajat valittiin Vimpelin Vedosta: varsinaiseksi pelinjohtajaksi Riku Lehto ja kakkospelinjohtajaksi Vesa Liikala. Lännen huoltajana toimi Jouni Vainikainen.Historian 75. miesten Itä–Länsi-ottelu käytiin 28. kesäkuuta poutaisessa säässä. Ottelua seurasi 6312 katsojaa, ja sen tuomareina toimivat Juha Laurila ja Mika Kääriäinen. Itä voitti ottelun jaksoin 2–1. Kentän parhaana pelaajana palkittiin jo 13:nnen Itä–Länsi-ottelunsa pelannut Pasi Pirinen. Idän ykköspalkinnon pokkasi Jani Komulainen ja kakkospalkinnon Toni Kohonen. Länneltä puolestaan ykköspalkinnolla palkittiin Marko Pelkonen ja kakkospalkinnolla Sami Haapakoski.


title: Starman (yritys)

text: Starman AS oli vuonna 1992 perustettu virolainen kaapeli-tv ja internet-palveluntarjoaja, jonka suomalainen Elisa osti vuonna 2016.


title: Starman (yritys)

text: Starman listautui Tallinnan pörssiin kesäkuussa 2005, mutta yhtiön pörssitaipale tuli päätökseensä vain muutamaa vuotta myöhemmin Starman pääomistajien päätettyä yhtiön ottamisesta pois pörssilistalta lokakuussa 2008. Starman hankki vuonna 2015 omistukseensa liettualaisen televisio- ja internet-palveluntarjoajan Cgatesin.


title: Starman (yritys)

text: Elisa tiedotti joulukuussa 2016 ostaneensa Starmanin Viron liiketoiminnan Polaris Invest ja Com Holding -yhtiöiltä 151 miljoonan euron kauppahintaan. Elisan mukaan yrityskaupan oli tarkoitus tulla päätökseen vuoden 2017 ensimmäisen neljänneksen aikana. Polaris Invest ja Com Holding säilyttivät omistuksensa liettualaisessa Cgatesissa. Kaupan vahvistamisen jälkeen Elisa luopui Starman-brändin käytöstä vuoden 2018 alussa ja toi Starmanin palvelut oman nimensä alle.


title: Williamsburg

text: Williamsburg voi olla


title: Trás-os-montesinkoira

text: Trás-os-montesinkoira ("cão de gado transmontano") on portugalilainen koirarotu. Siitä pitää huolta sen kasvattajien perustama yhdistys "Associaçăo de Criadores do Căo de Gado Transmontano".


title: Trás-os-montesinkoira

text: Rotu on keskipitkäkarvainen ja muistuttaa alentejonkoiraa ja keskiaasianpaimenkoiraa.


title: Trás-os-montesinkoira

text: Trás-os-montesinkoira on työssään väsymätön vartija.


title: Trás-os-montesinkoira

text: Rotu on kotoisin Tras-os-Montes'n alueelta eli entisestä "Transmontanosta", jossa sitä tavataan edelleen paljon. Se on sukua alentejonkoiralle, estrelanvuoristokoiralle ja cão de castro laboreirolle. Pohjois-Portugalissa trás-os-montesinkoiralla on edelleen jäljellä hyvät ominaisuudet alkuperäiseen työhönsä laumanvartijana ja yli 95 % populaatiosta toimii vieläkin kyseisessä tehtävässä.


title: Iivo

text: Iivo on suomalainen ja virolainen miehen etunimi, Iivari-nimen muunnelma. Iivon nimipäivä on samana päivänä kuin Iivarinkin niin Suomessa kuin Virossakin eli 22. elokuuta. Virossa käytössä ovat myös muodot Ivo, Ivar ja Ivari. Eteläslaavien Ivo tulee sen sijaan nimestä Johannes. Muun Euroopan käytössä oleva Ivo pohjautuu normannimuotoon nimestä "Yves".


title: Iivo

text: Väestörekisterikeskuksen mukaan nimi Iivo on annettu 983 suomalaiselle (tilanne 17.1.2019).


title: Iivo

text: Listan henkilöt ovat suomalaisia, ellei toisin mainita.


title: Voimistelu kesäolympialaisissa 1896 – miesten köysikiipeily

text: Miesten köysikiipeily kesäolympialaisissa 1896 käytiin 10. huhtikuuta. Kilpailuun osallistui viisi urheilijaa neljästä eri valtiosta. Köysi oli 14 metriä pitkä ja ripustettu kehykseen. Tuomarit arvioivat nopeutta ja tyyliä huipulle kivunneista ja ylöspäin kiivettyä matkaa heistä, jotka eivät päässeet ylös saakka.


title: Hilja

text: Hilja on suomalainen naisen etunimi, jonka nimipäivä on 8. lokakuuta. Pohjanmaalla nimi on ääntynyt "Hilia". Hilja-nimen oli saanut 1900-luvun alusta vuoden 2009 loppuun mennessä 23 825 henkilöä.


title: It’s Raining Men

text:
It's Raining Men on The Weather Girls -yhtyeen single, joka julkaistiin albumilta "Success" vuonna 1982. Singlestä tuli kansainvälinen hitti myyden kuusi miljoonaa maailmanlaajuisesti. Britannian singlelistalla se sijoittui toiseksi ja US Hot Dance Club Play -listalla ensimmäiseksi.
Geri Halliwellin cover vuodelta 2001 menestyi myös musiikkilistoilla. Versio löytyy myös Bridget Jones – elämäni sinkkuna -elokuvan soundtrackiltä. Kummastakin versiosta on julkaistu musiikkivideo.


title: Fuck...I’m Dead (demo)

text: Fuck...I'm Dead on australialaisen grindcore -yhtye Fuck...I'm Deadin ensimmäinen julkaisu. Se julkaistiin vuonna 2000 No Escape Recordsin kautta. Demoa painettiin vain 100 kappaletta.


title: Voimistelu kesäolympialaisissa 1896 – miesten nojapuiden joukkuekilpailu

text: Miesten nojapuiden joukkuekilpailu kesäolympialaisissa 1896 käytiin 9. huhtikuuta. Kyseessä oli ainoa kerta, kun tapahtuma oli voimistelun olympiaohjelmassa. Kilpailuun osallistui kolme joukkuetta, Saksan joukkue sekä kaksi kreikkalaista voimisteluseuraa. Kilpailussa tuomaristo arvioi joukkueen suorituksen toteutusta, rytmiä ja teknistä vaikeustasoa. Kilpailun voitti Saksan joukkue.


title: Ella Räsänen

text: Ella Sofia Räsänen (s. 27. tammikuuta 1994 Kangasala) on suomalainen pikajuoksija. Hän edustaa Esbo Idrottsföreningiä ja häntä valmentaa Petra Stenman. Aikaisemmin hän on edustanut Kangasalan Kisaa ja Tampereen Pyrintöä. Vuoteen 2014 saakka häntä valmensi Juha Sainio.


title: Ella Räsänen

text: Räsänen saavutti Kalevan kisoissa 2009 15-vuotiaana hopeaa 200 metrillä ajalla 24,81. Alkuerissä hän juoksi ajan 24,64. Hänen aiempi ennätyksensä oli 25,26. Tammikuussa 2010 hän juoksi sisäratojen ylipitkän radan naisten Suomen ennätyksen 300 metrillä ajalla 38,15. Hän on juossut myös useita nuorten Suomen ennätyksiä.


title: Ella Räsänen

text: Räsänen selviytyi Monctonin alle 20-vuotiaiden MM-kilpailuissa 2010 välieriin 400 metrillä. Hän voitti saman matkan Suomen-mestaruuden Kajaanin Kalevan kisoissa 2010. Sisäratojen SM-kilpailuissa Helsingissä 2011 hän rikkoi 200 metrin alkuerissä Johanna Mannisen 17-vuotiaiden Suomen ennätyksen 24,33. Loppukilpailussa hän voitti Suomen-mestaruuden kaikkien aikojen viidenneksi parhaalla suomalaisajalla 24,13. Hän juoksi nuorten sisäratojen SM-kilpailuissa 2011 uudeksi naisten Suomen ennätykseksi 300 metrillä 37,81. Alle 18-vuotiaiden MM-kilpailuissa Lillessä 2011 Räsänen sijoittui 400 metrin juoksussa kahdeksanneksi. Turun Kalevan kisoissa 2011 Räsänen voitti Suomen-mestaruuden 100 metrin juoksussa ja sijoittui 200 metrillä toiseksi.


title: Ella Räsänen

text: Räsänen voitti sisäratojen SM-kultaa 400 metrillä Tampereella 2012. Helsingin EM-kilpailuissa 2012 hän karsiutui 400 metrin alkuerissä ajalla 54,52 s. Alle 20-vuotiaiden MM-kilpailuissa Barcelonassa hän juoksi alkuerissä ajan 53,77. Välierässä Räsänen jäi viidenneksi ajalla 54,40 eikä selviytynyt finaaliin. Lahden Kalevan kisoissa 2012 Räsänen voitti Suomen-mestaruuden 400 metrillä ajalla 53,69. 200 metrillä hän oli toinen ennätysajallaan 23,79. SM-hallikisoissa 2013 Räsänen voitti kultaa 400 metrillä SE-ajalla 52,99, kultaa 4×200 metrin viestissä SE-ajalla ja hopeaa 200 metrin juoksussa alle 20-vuotiaiden SE-ajalla 23,67.


title: Ella Räsänen

text: Räsänen juoksi Göteborgin sisäratojen EM-kilpailujen 2013 alkuerissä Suomen ennätyksen sekä alle 20-vuotiaiden sisäratojen Euroopan-ennätyksen 52,37. Välierissä hän sijoittui viidenneksi ja karsiutui jatkosta ajalla 52,84. Toukokuussa 2013 Räsäsen selkänikamasta paljastui rasitusmurtuman esiaste, joka pilasi hänen ulkoratojen kilpailukautensa.


title: Ella Räsänen

text: Räsänen soittaa viulua Menominor-kansanmusiikkiyhtyeessä.


title: Stefano Mancinelli

text: Stefano Mancinelli (s. 17. maaliskuuta 1983, Chieti) on italialainen koripalloilija. Viimeksi hän pelasi kaudella 2011–12 Olimpia Milanossa.


title: Stefano Mancinelli

text: Mancinelli aloitti koripallon pelaamisen Pallacanestro Chietin juniorijoukkueissa, joissa hän pelasi aina vuoteen 1999 saakka. Kaudeksi 1999–2000 hän siirtyi pelaamaan Fortitudo Bolognan juniorijoukkueihin, joista hän nousi edustusjoukkueeseen seuraavana vuonna. Kaudella 2003–2004 Mancivelli johdatti joukkueensa Euroliigan finaaliin, jossa Fortitudo hävisi Maccabi Tel Aviville. Hän voitti joukkueensa kanssa Italian mestaruuden kaudella 2004–2005. Kauden jälkeen Gianluca Basile vaihtoi seuraa, jolloin Mancinellista tuli joukkueen kapteeni. Kausi 2008–2009 päättyi seuralta putoamiseen ja Mancinelli joutui lähtemään talousvaikeuksiin joutuneesta seurasta. Tämän jälkeen kolme NBA-seuraa osoitti kiinnostuksensa Mancinelliin. Uusi seura löytyi kuitenkin Italiasta, kun hän siirtyi Olimpia Milanoon kaksivuotisella sopimuksella.


title: Stefano Mancinelli

text: Mancinelli on kuulunut maansa alle 18- ja 20-vuotiaiden maajoukkueisiin. Vuodesta 2005 lähtien hän on kuulunut Italian maajoukkueeseen. Mancinelli oli mukana vuosien 2005 ja 2007 EM-kisoissa, sekä vuoden 2006 MM-kisoissa. Elokuussa 2009 hän sai aikaan joukkotappelun harjoitusmaaottelussa Kanadaa vastaan.


title: Voimistelu kesäolympialaisissa 1896 – miesten rekin joukkuekilpailu

text: Miesten rekin joukkuekilpailu kesäolympialaisissa 1896 käytiin 9. huhtikuuta. Kyseessä oli ainoa kerta, kun tapahtuma oli voimistelun olympiaohjelmassa. Kilpailuun osallistui vain Saksan joukkue. Kilpailussa tuomaristo arvioi joukkueen suorituksen toteutusta, rytmiä ja teknistä vaikeustasoa.


title: Kuollut mies kummittelee

text: Kuollut mies kummittelee on Jorma Nortimon ohjaama elokuva vuodelta 1952. Elokuva on kolmas ja viimeinen Simo Penttilän omien tarinoidensa pohjalta käsikirjoittamasta Kuollut mies -sarjan elokuvasta. Tekijöinä ovat uusi tuotantoyhtiö ja uusi ohjaaja.


title: Kuollut mies kummittelee

text: Elokuvassa eversti evp. Sarmo (Joel Rinne) selvittelee kuolleen miehen Helsinkiin toimittaman sormuksen arvoitusta, kun sormuksen saajiksi osoitetut eteläamerikkalaisten valtioiden ”Bindoran”, ”Bolivarin”, ”Punta Negran” ja ”Costa Rosan” konsulit alkavat saada murhauhkauksia. Arvokasta maapalaa tavoittelevat konnat epäonnistuvat yrityksessään.


title: Kuollut mies kummittelee

text: Ohjaaja Nortimo esiintyy elokuvan alkupuolella pienessä roolissa. Atomipommin valmistusaine uraani saa repliikeissä ajankohtaan sopivia viittauksia. Samoin mainitaan euroopanmestaruuden voittanut Elis Ask. Elokuvan yleisömenestys oli vaatimaton.


title: Kuollut mies kummittelee

text:
Arvioijat eivät juuri innostuneet elokuvasta, joskin käsikirjoitusta kiitettiin melko yleisesti paremmaksi kuin itse elokuvaa. Esimerkiksi Olavi Veistäjän ("Aamulehti") mielestä sitä ei ollut osattu hyödyntää riittävästi: ”Tavallisestihan juuri käsikirjoitus on suomalaisen filmin heikko kohta, mutta tässä tapauksessa asia on päinvastainen: aiheesta olisi saanut paljon paremman elokuvan.”
Pertti Avola ("Helsingin Sanomat") pitää Nortimon ohjausta löysänä. Hän pitää kuitenkin sarjan elokuvia kiinnostavina ”vanhan kotimaisen jännitysviihteen huipaisasti vanhentuneina edustajina”.


title: Tiger Cruise

text: Tiger Cruise on Duwayne Dunhamin ohjaama televisioelokuva vuodelta 2004. Se on Disney-tuotanto ja luonteeltaan isänmaallishenkinen. Elokuvassa 15-vuotias Maddie (Hayden Panettiere) osallistuu eräälle Yhdysvaltain laivaston jäsenten perheille järjestetyistä Tiger-risteilyistä tavoitteenaan saada aluksen toisena päällikkönä toimiva isänsä (Bill Pullman) takaisin perheensä luokse. Risteilyn ajankohtana 11. syyskuuta 2001 alus kuitenkin joudutaan asettamaan taisteluvalmiuteen.


title: Hermann Weingärtner

text: Hermann Weingärtner (27. elokuuta 1864 Frankfurt – 22. joulukuuta 1919 Frankfurt) oli saksalainen voimistelija ja olympiavoittaja. Hän osallistui Ateenan olympialaisiin 1896, joissa hän voitti yhteensä kuusi mitalia, joista kolme oli kultaisia, kaksi hopeisia ja yksi pronssinen. Weingärtner voitti kultaa nojapuiden ja rekin joukkuekilpailuista sekä rekin henkilökohtaisesta kilpailusta. Lisäksi hän sai hopeaa hevosesta ja renkaista sekä pronssia hypystä. Weingärtner aloitti uransa kotikaupunkinsa "Frankfurter Turnverein 1860"-joukkueessa, mutta myöhemmin hän muutti Berliiniin edustaakseen "Deutsche Turnerschaft"ia. Hänen palattuaan Saksaan suurin osa saksalaisvoimistelijoista jäi pois olympialaisista, sillä maan voimisteluliiton mukaan kilpaileminen oli "epäsaksalaista". Tästä syystä hän muutti takaisin Frankfurtiin, jossa hän hoiti isänsä tekemää ulkoilmauima-allasta Ziegenwerder-saarella.


title: Hermann Weingärtner

text: Weingärtner hukkui yrittäessään pelastaa toista henkilöä hukkumasta Oderiin. Vuonna 1996 Ziegenwerderin suurin polku nimettiin Hermann-Weingärtner-Wegiksi.


title: Gennadi Manakov

text: Gennadi Mihailovitš Manakov (; 1. kesäkuuta 1950 Jefimovka) on entinen neuvostoliittolainen ja venäläinen kosmonautti.


title: Gennadi Manakov

text: Gennadi Manakov syntyi Jefimovkassa Venäjän neuvostotasavallassa, Neuvostoliitossa 1. kesäkuuta 1950. Hänet valittiin kosmonauttikoulutukseen 2. syyskuuta 1985 ja hän lensi Sojuz TM-10 -avaruusaluksen päällikkönä ja myös Sojuz TM-16 -aluksella. Hän siirtyi eläkkeelle 20. joulukuuta 1996. Manakov toimi uransa aikana myös koelentäjänä.


title: Gennadi Manakov

text: Hän on naimisissa ja perheessä on kaksi lasta.


title: Nooralotta Neziri

text: Nooralotta Maria Neziri (s. 9. marraskuuta 1992 Turku) on suomalainen pikajuoksija ja pika-aitajuoksija. Hän edustaa Jyväskylän Kenttäurheilijoita. Aikaisemmin hän on edustanut Porin Yleisurheilua, Kyläsaaren Kajastusta ja Turun Urheiluliittoa. Hänen valmentajansa on Petteri Jouste, ja häntä valmensi kesäkuuhun 2017 Jussi Ihamäki.


title: Nooralotta Neziri

text: Neziri on voittanut 100 metrin aitajuoksun Suomen mestaruuden vuosina 2012–2016 ja 2018. Hän juoksi 25. kesäkuuta 2016 Kuortaneella lajin Suomen ennätyksen 12,81.


title: Nooralotta Neziri

text: Bressanonen alle 18-vuotiaiden MM-kisoissa 2009 Neziri oli viides 100 metrin aitajuoksussa ajalla 13,44 s. Euroopan nuorten olympiafestivaaleilla Tampereella 2009 hän voitti kultaa 100 metrin aitajuoksussa 17-vuotiaiden Suomen ennätysajalla 13,23 s. Aitojen korkeus tässä ikäluokassa on 76,2 cm. Kalevan kisoissa 2009 Neziri saavutti hopeaa 100 metrin aitajuoksussa. Suomi–Ruotsi-maaottelussa 2009 hän kilpaili ensimmäistä kertaa aikuisten maaottelussa ja voitti 100 metrin aitajuoksun uudella ennätysajallaan.


title: Nooralotta Neziri

text: Sisäratojen SM-kisoissa 2010 Neziri voitti kultaa 60 metrin aitajuoksussa ja sijoittui samana vuonna alle 20-vuotiaiden MM-kilpailuissa viidenneksi 100 metrin aitajuoksussa ajalla 13,49 s. Kajaanin Kalevan kisoissa hän sai pronssia. Sisäratojen SM-kilpailuissa 2011 Neziri saavutti hopeaa 60 metrin aitajuoksussa. Tallinnan alle 20-vuotiaiden EM-kilpailuissa 2011 hän voitti kultaa silloisella ennätyksellään 13,34 s. Saman vuoden Kalevan kisoissa hän oli toinen ja voitti Suomi–Ruotsi-maaottelun.


title: Nooralotta Neziri

text: Neziri voitti kultaa 60 metrin aitajuoksussa sisäratojen SM-kisoissa 2012. Helsingin EM-kilpailuissa 2012 hän paransi alkuerissä ennätystään 0,05 sekunnin verran alle 23-vuotiaiden Suomen ennätysaikaan 13,23 s mutta karsiutui. 12. elokuuta 2012 Mikkelissä Neziri juoksi 100 metrin aitajuoksun Suomen ennätyksen 13,10 s 0,9 m/s vastatuuleen. Hän alitti Hanna Korellin ennätyksen vuodelta 2004 kolmella sekunnin sadasosalla. Neziri voitti kultaa Lahden Kalevan kisoissa 2012. Göteborgin Suomi–Ruotsi-maaottelussa 2012 hän juoksi uuden 100 metrin ennätyksensä 11,66 s ja voitti 100 metrin aitajuoksun.


title: Nooralotta Neziri

text: Helmikuussa 2013 Neziri rikkoi Manuela Boscon nimissä olleen 60 metrin aitajuoksun Suomen ennätyksen 8,12 s juostuaan Jyväskylässä sisäratojen SM-kilpailuiden alkuerissä 8,07 s. Loppukilpailussa hänet hylättiin varaslähdön vuoksi. Göteborgin sisäratojen EM-kilpailuissa 2013 Neziri oli kahdeksas ajalla 8,19 s. Heinäkuussa 2013 Tampereen alle 23-vuotiaiden EM-kisoissa Ratinan stadionilla Neziri voitti pronssia ajalla 13,39 s. Tulos jäi 25 sadasosaa hänen kauden parhaastaan, jonka hän oli juossut Eurajoen kansallisissa kilpailuissa kymmenen päivää aikaisemmin. Lapinlahden Eliittikisoissa 21. heinäkuuta Neziri juoksi ajan 13,05 s, joka alitti hänen vuonna 2012 juoksemansa Suomen ennätyksen ja Moskovan MM-kilpailujen B-tulosrajan, mutta myötätuulta oli liikaa eikä tulos siten ollut tilastokelpoinen. Kalevan kisoissa 2013 Neziri voitti kultaa ajalla 13,16 s. Hän saavutti Moskovan MM-kilpailujen B-kisarajan, Suomen ennätystä sivunneen 13,10 s Ruotsissa Sundsvalissa ja valittiin kisoihin. MM-kisojen välierissä Neziri juoksi 100 metrin aitojen uuden Suomen ennätyksen 13,04 s karsiutuen kuitenkin loppukilpailusta. Kauden päätteeksi hän voitti Ruotsi–Suomi-maaottelussa 100 metrin aitajuoksun.


title: Nooralotta Neziri

text: Neziri voitti hallimaaottelun 60 metrin aitajuoksun Tampereella helmikuussa 2014. Sisäratojen SM-kilpailuissa hän saavutti kultaa 60 metrin aitajuoksussa ajalla 8,09 ja hopeaa 60 metrillä ennätystään sivunneella ajalla 7,42. Sopotin MM-hallikilpailuissa 2014 hän karsiutui 60 metrin aitajuoksun alkuerissä.


title: Nooralotta Neziri

text: Neziri sivusi 100 metrin aitajuoksun Suomen ennätystään 13,04 Jämsässä 29. kesäkuuta 2014. 13. heinäkuuta 2014 hän juoksi Kuortaneen Eliittikisoissa ensimmäisenä suomalaisnaisena 100 metrin aidat alle 13 sekunnin tehden uudeksi Suomen ennätykseksi 12,98 s. Kuopion Kalevan kisoissa 2014 hän voitti SM-kultaa ajalla 13,03. Zürichin EM-kilpailuissa hän karsiutui alkuerissä sekä 100 metrin aitajuoksussa että 4 × 100 metrin viestissä. Hän voitti aitajuoksukilpailun Ruotsi–Suomi-maaottelussa.


title: Nooralotta Neziri

text: Neziri juoksi 29. tammikuuta 2015 Düsseldorfissa Suomen ennätyksen 60 metrin aitajuoksussa 8,06. 2. helmikuuta 2015 hän aitoi Tähtien kisoissa Tampereen Pirkkahallissa 60 metriä suomenennätysaikaan 7,99 s. Hän sivusi ennätystä viisi päivää myöhemmin Jyväskylässä. 22. helmikuuta hän paransi ennätysajan lukemiin 7,98 s voittaessaan Suomen-mestaruuden. Prahan sisäratojen EM-kilpailuissa 2015 Neziri sivusi ennätystään välierässä ja juoksi loppukilpailussa uudeksi Suomen ennätysajaksi 7,97 s sijoittuen kuudenneksi.


title: Nooralotta Neziri

text: Heinäkuussa Porin Kalevan kisoissa hän voitti neljännen 100 metrin aitojen Suomen mestaruuden. Neziri saavutti myös SM-pronssia 100 metrillä. Pekingin MM-kisoissa 2015 hän oli alkuerien 24. nopein ajalla 13,13 ollen ensimmäinen karsiutuja välieristä.


title: Nooralotta Neziri

text: Neziri voitti hallikaudella 2016 Växjön maaottelussa 60 metrin aitajuoksukilpailun. Hän voitti saman lajin Suomen mestaruuden Tampereella kolmatta kertaa peräkkäin.


title: Nooralotta Neziri

text: Toukokuussa 2016 hän juoksi Espoossa 100 metrillä ennätyksensä 11,48, joka samalla rikkoi Amsterdamin EM-kisojen tulosrajan 11,50. Kesäkuussa 2016 hän juoksi Lapinlahdella 100 metrin aidoissa Suomen ennätysajan 12,82, jolla hän rikkoi Rion 2016 olympiakisojen tulosrajan. Muutamaa päivää myöhemmin hän paransi Suomen ennätyksen Kuortaneella aikaan 12,81. EM-kilpailuissa hän karsiutui 100 metrin aitajuoksun välierissä ajalla 13,05.


title: Nooralotta Neziri

text: Heinäkuussa Oulun Kalevan kisoissa hän voitti viidennen peräkkäisen 100 metrin aitojen Suomen mestaruuden. Rion olympialaisissa 2016 Neziri juoksi välierässä ajan 13,04 ja karsiutui sillä loppukilpailusta.


title: Nooralotta Neziri

text: Neziri voitti sisäratojen Suomen-mestaruuden 60 metrin aitajuoksussa jälleen Jyväskylässä 2017. Hän jäi sairastumisen vuoksi pois Belgradin EM-hallikilpailuista. Hän päätti kilpailukautensa jo heinäkuun puolivälissä ylikunnon aiheuttaman stressitilan vuoksi.


title: Nooralotta Neziri

text: Neziri voitti 60 metrin aitajuoksun sisäratojen Suomen-mestaruuden Helsingissä 2018 ajalla 8,10. Birminghamin MM-hallikilpailuissa hän karsiutui välierissä.


title: Nooralotta Neziri

text: Heinäkuussa 2018 Jyväskylän Kalevan kisoissa Neziri voitti kuudennen 100 metrin aitojen Suomen mestaruuden.


title: Nooralotta Neziri

text: Nezirin isä on Makedonian albaani ja äiti suomalainen. Hänellä on kaksi sisarusta, veli ja sisko. Hänen siskonsa Nea-Mari Neziri on myös yleisurheilija.


title: Nooralotta Neziri

text: Neziri valmistui ylioppilaaksi vuonna 2012 Porin suomalaisen yhteislyseon lukion urheilulinjalta ja on opiskellut Turun kauppakorkeakoulun Porin yksikössä.


title: Bafatán alue

text: Bafatán alue () on Guinea-Bissaun keskiosissa sijaitseva maakunta, jossa vuoden 2009 väestönlaskennan mukaan asui 225 516 ihmistä.


title: Bafatán alue

text:
Bafatán alue rajoittuu pohjoisessa Senegaliin. Idässä naapurina on Guinea-Bissaun Gabún alue, etelässä Tombalin alue ja lännessä Quinaran ja Oion alueet. Bafatán alue on pinta-alaltaan Gabún jälkeen maan toiseksi suurin hallintoalue.
Alueen hallinnollinen keskus on Bafatán kaupunki, jonne on linnuntietä noin 110 kilometriä ja maanteitse noin 140 kilometriä (satelliittikuvan perusteella) länsilounaassa sijaitsevasta maan pääkaupungista Bissausta. Bafatán kaupungissa on pienlentokenttä.


title: Bafatán alue

text: Bafatán maakunta jakautuu hallinnollisesti kuuteen osa-alueeseen eli sektoriin, jotka ovat Bafatá, Bambadinca, Contuboel, Cossé, Gãmamudo ja Xitole. Suurimmat etniset ryhmät ovat fulbet (60,0 %), mandinkat (22,9 %) ja balantet (8,0 %).


title: Aleksandr Poleštšuk

text: Aleksandr Fjodorovitš Poleštšuk (, s. 10. lokakuuta 1953 Tšeremhovo, Irkutskin alue, Neuvostoliitto) on venäläinen kosmonautti.


title: Aleksandr Poleštšuk

text: Poleštšuk valmistui Moskovan ilmailuinstituutista vuonna 1977 koneinsinöörinä. Hän toimi Energija-yhtymässä, jossa hän erikoistui avaruusalusten lennonaikaiseen korjauksiin ja kokoonpanotöihin. Helmikuussa 1989 hänet valittiin kosmonauttikoulutukseen. Koulutus päättyi tammikuussa 1991. Hän lensi Sojuz TM-16-avaruusaluksella 24. tammikuuta – 22. heinäkuuta 1993 ja teki avaruusaluksen ulkopuolista työtä liki kymmenen tuntia.


title: Aleksandr Poleštšuk

text: Poleštšuk on naimisissa ja perheessä on yksi lapsi.


title: CONCACAF Gold Cupin kultainen kenkä

text: CONCACAF Gold Cupin kultainen kenkä on palkinto, joka annetaan CONCACAF Gold Cupin jalkapalloturnauksen parhaalle maalintekijälle.


title: John Levén

text: John Gunnar Levén (s. 25. lokakuuta 1963 Tukholma, Ruotsi) on basisti ruotsalaisessa hard rock -yhtye Europessa. Levén ja laulaja Joey Tempest ovat yhtyeen ainoat jäsenet, jotka ovat esiintyneet kaikilla sen studioalbumeilla.


title: John Levén

text: Kun Levén oli seitsemänvuotias, hän muutti perheensä kanssa Upplands Väsbyn esikaupunkiin, joissa useat Europen jäsenet kasvoivat. Hän liittyi yhtyeeseen vuonna 1981, jolloin hän korvasi Peter Olssonin. Vuonna 1985 Levén ehdotti, että Joey Tempestin pitäisi kirjoittaa laulu, joka perustuisi vanhaan syntikkariffiin, jonka laulaja oli kirjoittanut noin 1981–1982. Tuloksena oli kappale ”The Final Countdown”.


title: John Levén

text: Kun Europe jäi tauolle vuonna 1992, Levén äänitti ja oli kiertueilla yhtyeiden kuten Brazen Abbot, Clockwise, Last Autumn's Dream, Southpaw, Europe-kollegansa John Norum ja entisen Black Sabbath/Deep Purple -vokalistin Glenn Hughesin kanssa.


title: John Levén

text: Europe yhdistyi uudelleen vuonna 2003 ja Levén kirjoitti yhdessä Tempestin kanssa singlen ”Always Pretenders” vuoden 2006 "Secret Society" -albumille.


title: John Levén

text: Levénillä on kolme poikaa, Daniel, Alex ja Adrian.


title: Alfred Flatow

text: Alfred Flatow (3. lokakuuta 1869 Gdańsk, Preussi – 28. joulukuuta 1942 Theresienstadt) oli saksalainen voimistelija ja olympiavoittaja. Hän osallistui Ateenan olympialaisiin 1896, joissa hän voitti kultaa nojapuiden ja rekin joukkuekilpailuista sekä nojapuiden henkilökohtaisesta kilpailusta. Palattuaan Kreikasta takaisin Saksan keisarikuntaan, hän ja useimmat muut voimistelujoukkueen jäsenet jättäytyivät pois taantumuksellisesta Saksan voimisteluliitosta, sillä he olivat osallistuneet kansainvälistymiseen liittyvään urheilutapahtumaan. Heitä kiellettin osallistumasta Berliinissä pidettyyn kansalliseen kilpailuun.


title: Alfred Flatow

text: Hän toimi voimistelunopettajana vuodesta 1890 lähtien ja hän kirjoitti urheiluun liittyviä kirjoja 1900-luvun alkupuolella. Vuonna 1933 hän joutui luopumaan voimistelukerhon jäsenyydestä, sillä hän oli juutalainen. Häntä kuitenkin kunnioitettiin Berliinin vuoden 1936 olympialaisissa, johon oli kutsuttu kaikki saksalaiset olympiavoittajat. Vuonna 1938 hän joutui pakenemaan yhä antisemitistisempää Saksaa Alankomaihin, jossa asui myös hänen serkkunsa Gustav Flatow, joka myös oli vuoden 1896 olympialaisten olympiavoittajia.


title: Alfred Flatow

text: Natsi-Saksan Alankomaiden valtauksen jälkeen juutalaisten vaino levisi myös Alankomaihin ja Alfred Flatow vangittiin. Hänet vietiin Theresienstadtin keskitysleirille, jossa hän menehtyi nälkään vuonna 1942 73-vuotiaana. Myös hänen serkkunsa Gustav menehtyi holokaustin uhrina.


title: Alfred Flatow

text: Vuonna 1996 Deutsche Post julkaisi neljän merkin sarjan postimerkkejä nykyaikaisten olympialaisten 100-vuotisjuhlan kunniaksi. Yhdessä merkissä on kuva Flatoweista. Vuonna 1997 Berliinin kaupunki kunnioitti Flatowien muistoa nimeämällä heidän mukaansa kadun ja urheiluhallin, lähellä Berliinin olympiastadionia.


title: Gary Hocking

text: Gary Stuart Hocking (30. syyskuuta 1937 – 21. joulukuuta 1962) oli rhodesialainen ratamoottoripyöräilijä ja lajin maailmanmestari 350- ja 500-kuutioisissa vuodelta 1961.


title: Gary Hocking

text: Hocking syntyi Caerleonissa, lähellä Newportia, Monmouthshiressa, Kaakkois-Walesissa, mutta eli lapsuutensa eteläisessä Rhodesiassa, nykyisessä Zimbabwessa. Teini-ikäisenä hän aloitti moottoripyöräilyn ruohokentillä ja siirtyi pian kilparadoille.


title: Gary Hocking

text: Hocking lähti Rhodesiasta vuonna 1958 kilpaillaakseen Euroopassa ja teki vaikutuksen saavuttaessaan kolmannen sijan MV Agustalla Nürburgringillä. Hockingia sponsoroi manchesterilainen välittäjä Reg Dearden, joka toimitti hänelle uudet 350- ja 500-kuutioiset Manx Norton -pyörät. Hän vietti talven 1958–1959 Castletownissa opetellen ajamaan Man-saaren Snaefell Mountain Coursea Senior Manx Grand Prixin vuonna 1954 voittaneen ja Dearden-tallin perustaneen George Costainin johdolla. Hocking sijoittui vuonna 1959 Junior TT:ssa 22. lähtöruudusta startanneena kymmenenneksi, mikä oli suuri saavutus vasta-alkajalle. Vuonna 1959 hän sijoittui 250-kuutioisten MM-sarjassa toiseksi. Vuoden 1959 Junior TT -harjoitusten aikana hänen kuten myös tallikavereidensa Terry Shepherdin ja John Hartlen pyöriin asennettiin huippusalaiset 350-kuutioiset Desmodromic-moottorit mutta itse kilpailussa he ajoivat tavallisilla moottoreilla. MV Agusta tarjosi täyden tukensa MM-kaudelle 1960, jossa Hocking sijoittui toiseksi niin 125-, 250- kuin 350-kuutioisissakin.


title: Gary Hocking

text: Kun seitsenkertainen maailmanmestari John Surtees siirtyi vuonna 1961 moottoripyöräilystä Formula 1:een, tuli Hockingista MV Agustan ykköskuljettaja ja hän voitti maailmanmestaruuden sekä 350- että 500-kuutioisissa.


title: Gary Hocking

text: Hockingin ystävä, vuoden 1961 125-kuutioisten maailmanmestari Tom Phillis, kuoli vuonna 1962 Mansaaren osakilpailussa, mikä sai Hockingin jättämään moottoripyöräilyn ja palaamaan Rhodesiaan. Hän piti moottoripyöräilyä turhan vaarallisena ja siirtyi turvallisempana pitämänsä autourheilun pariin. Samana vuonna hän kuitenkin kuoli Natal Grand Prixin harjoituksissa, kun hänen Lotus 24 -autonsa pyörähti ympäri nopeassa mutkassa ja iskeytyi ojaan. Hocking oli kuollessaan 25-vuotias.


title: Georgi Beregovoi

text: Georgi Beregovoi (; s. 15. huhtikuuta 1921 Fedorovka, Ukrainan neuvostotasavalta, Neuvostoliitto – 30. heinäkuuta 1995 Moskova, Venäjä) oli neuvostoliittolainen kosmonautti.


title: Georgi Beregovoi

text: Georgi Beregovoi liittyi Neuvostoliiton ilmavoimiin vuonna 1941 ja lensi toisessa maailmansodassa 185 taistelulentoa Iljushin Il-2 -rynnäkkölentokoneella. Hänet palkittiin Neuvostoliiton sankarimitalilla.


title: Georgi Beregovoi

text: Sodan jälkeen Beregovoi toimi 16 vuotta koelentäjänä ja yleni everstiksi. Hän oli Neuvostoliiton ilmavoimien koelento-osaston varapäällikkö. Vuonna 1962 hän haki kosmonauttikoulutukseen. Hän lensi avaruudessa vain kerran, Sojuz 3 -avaruusaluksella. Hän jäi toimeen kosmonauttien koulutuskeskukseen, jonka johtajaksi hän nousi vuonna 1972.


title: Georgi Beregovoi

text: Beregovoin siirryttyä eläkkeelle hänet valittiin Ukrainan neuvostotasavallasta kansanedustajaksi Neuvostoliiton parlamenttiin.


title: Water Island

text: Water Island on yksi Yhdysvaltain Neitsytsaarten pääsaarista Pienten Antillien saaristossa Karibianmerellä. Saari on tuliperäinen ja sijaitsee Yhdysvaltain Neitsytsaarten pääkaupungin Charlotte Amalien edustalla. Niiden välillä on vajaan kilometrin levyinen salmi, jossa kulkee lauttayhteys. Water Islandin pinta-ala on 1,989 km ja se on pääsaarista pienin. Hallinnollisesti se kuuluu Saint Thomasin piiriin. Vakituisia asukkaita saarella on noin 160. Monet saaren asunnoista ovat tarjolla vuokralle matkailijoille. Pääasialliset matkailijoita kiinnostavat kohteet saarella ovat sen hiekkarannat ja toisen maailmansodan aikana rakennettu maanalainen linnoitus. Saaren pohjoisosassa on ulkopuolisilta suljettu yhdyskunta Sprat Bay Estates.


title: Water Island

text: Ensimmäiset tunnetut asukkaat Water Islandilla olivat 1400-luvulla saapuneet Taino-intiaanit. Nimen Water Island () antoivat eurooppalaiset saaren juomavesivarojen johdosta. Useimmilla Pienten Antillien saarilla on puutetta luonnollisista juotavaksi kelpaavan veden lähteistä. Tanskalaiset ottivat saaren haltuunsa vuonna 1769. Tanskan hallussa nykyiset Yhdysvaltain Neitsytsaaret olivat Tanskan Länsi-Intian nimellä vuoteen 1917, jolloin ne myytiin Yhdysvalloille lukuun ottamatta Water Islandia. Lopulta sekin myytiin Yhdysvalloille vuonna 1944 10 000 dollarin hinnasta. Vuosina 1944–1950 saari oli yhdysvaltalaisten sotilaskäytössä, sen yhtä osaa käytettiin muun muassa kemiallisten aseiden testauspaikkana. Tämän jälkeen saaren maat vuokrattiin asumiskäyttöön.


title: Marja Rantanen

text: Marja Rantanen (s. 9. marraskuuta 1947) on suomalainen lääketieteen tohtori ja Patmos Lähetyssäätiön lääkintälähetysjohtaja. Rantanen on Patmoksen omistaman Kuva ja Sana -yhtiön hallituksen puheenjohtaja. Hän on työskennellyt kolmessa maanosassa kehitysaputehtävissä. Kokemuksistaan hän on kirjoittanut useita kirjoja. Rantanen on opiskellut tutkintonsa Ranskassa.


title: Sitraali

text: Sitraali (CHO) eli lemonaali on tyydyttymätön aldehydi, joka on rakenteeltaan geometristen isomeerien seos. Se koostuu kahdesta E,Z-isomeeristä. E-isomeeria kutsutaan geraniaaliksi (CAS 141-27-5) tai sitraali A:ksi ja Z-isomeeria neraaliksi (CAS 106-26-3) eli sitraali B:ksi. Sitraali sisältää geraniaalia noin 55–70 % ja neraalia noin 35–45 %. Molemmat isomeereista ovat vaaleankeltaisia nesteitä, joilla on sitruunankaltainen tuoksu.


title: Sitraali

text: Sitraalin leimahduspiste on 82 °C (c.c.) ja itsesyttymislämpötila 225 °C.


title: Sitraali

text: Sitraalia on erityisen paljon sitruunaruohojen ja "Litsea cubeba" -kasvin eteerisissä öljyissä. Sitruunaruohoissa sitraalipitoisuus on jopa 85 prosenttia ja "Litsea cubeba"ssa noin 75 prosenttia. Tämän lisäksi sitraalia esiintyy pienemmissä määrin muun muassa sitruunamelissassa ja tuoksuampiaisyrtissä.


title: Sitraali

text: Pieniä määriä sitraalia valmistetaan eristämällä sitä kasveista. Teollisesti ainetta voidaan valmistaa usealla eri tavalla. Geraniolia hapetettaessa syntyy seos, jonka pääkomponentti on sitraali A eli geraniaali. Vastaavasti nerolin hapetuksessa syntyy pääasiassa sitraali B:tä eli neraalia. Sitraalia voidaan valmistaa myös isobutyleenin ja formaldehydin reaktiolla, jolloin syntyy isoprenolia (CHO), joka voidaan edelleen muokata sitraaliksi.


title: Sitraali

text: Sitruunankaltaisen tuoksunsa vuoksi sitraalia käytetään muun muassa hajusteteollisuudessa. Tämän lisäksi sitraalia käytetään useiden eri yhdisteiden synteesissä. Siitä voidaan valmistaa muun muassa jononeja, joista erityisesti β-iononia käytetään A-vitamiinin synteesissä.


title: Euroopan unionin satelliittikeskus

text: Euroopan unionin satelliittikeskus (, "EUSC") on Euroopan unionin neuvoston alainen virasto, jonka satelliittimaa-aseman kautta EU hankkiin osan satelliittien kuva-aineistosta EU:n konfliktintorjuntaan ja humanitaarisiin operaatioihin.


title: Euroopan unionin satelliittikeskus

text: EU:n erillisvirastoksi EUSC perustettiin vuonna 2002. Se jatkoi vuosikymmen aiemmin luodun Länsi-Euroopan unionin WEU:n satelliittikeskuksen toimintaa. Asema toimii Madrid–Torrejón lentoaseman alueella, Torrejón de Ardozissa, Madridin itsehallintoalueella Espanjassa. Virastoa johtaa Pascal Legai.


title: Music & Me

text: Music & Me on Michael Jacksonin kolmas studioalbumi, joka julkaistiin vuonna 1973.


title: Hyper Crush

text: Hyper Crush on yhtye Los Angelesista, Kaliforniasta. Se koostuu kahdesta laulajasta, Holly Valentinesta ja Donnie Fontainesta ja DJ ja "kevytartistista", Preston Meroniesta.


title: Hyper Crush

text: Alussa Hyper Crushissa oli vain Donnie ja Preston. Yhtyeen nimi oli aluksi Bel-Airs, mutta kun heidän tyyli vaihtui, niin samalla muuttui yhtyeen nimi. He etsivät naisvokalistia Donnyn pariksi. Donny ja Preston kysyivät heidän pitkäaikaisystävää Hollya, joka otti paikan.


title: Hyper Crush

text: Ryhmä sai ensimmäiseksi kuuluisuutta heidän MySpace sivuillaan. He aloittivat soittamaan Los Angelesissa ja Kalifornian läheisyydessä. 2007 loppupuolella he julkaisivat debyyttinsä "Mixtape Volume 1" joka koostui 31 biisistä Hyper Crushilta. Sen ohella he julkaisivat myös omatekemiä musiikkivideoita "The Deloreo"nille, joka on poistettu Hyper Crushin YouTube-kanavalta, eikä "Slow Motion" tai "Mixtape Volume 1" voi ostaa tai ladata.


title: Hyper Crush

text: Hyper Crushin musiikki liittyy paljon vuosikymmeniin 1950 ja 1980, niin kuin heidän ulkoasu. He viittaavat musiikillaan Nintendoon, Technicoloriin, Hyper Coloriin ja Genesikseen. He jopa käyttivät ääniä Nintendon Duck Huntista "The Arcade"n alussa ja musiikkia The Legend of Zeldasta sen lopussa.


title: Slovakian koripallomaajoukkue

text: Slovakian koripallomaajoukkue edustaa Slovakiaa koripallon maajoukkuekilpailuissa. Se ei ole koskaan päässyt EM-kisojen lopputurnaukseen. Maa liittyi FIBA:an vuonna 1993, jota ennen se oli kilpaillut Tšekkoslovakian maajoukkueen alaisuudessa.


title: Vladimir Šatalov

text: Vladimir Šatalov (; s. 8. joulukuuta 1927 Petropavlovsk, Neuvostoliitto) oli neuvostoliittolainen kosmonautti, joka lensi kolme avaruuslentoa: Sojuz 4, Sojuz 8 ja Sojuz 10.


title: Vladimir Šatalov

text: Hän toimi vuodet 1971–1987 kosmonauttien koulutuspäällikkönä ja sen jälkeen vuoteen 1991 asti kosmonauttien koulutuskeskuksen johtajana.


title: Kristiina Mäkelä

text: Meri Kristiina Mäkelä (s. 20. marraskuuta 1992 Orimattila) on suomalainen kolmiloikkaaja. Hän edustaa Orimattilan Jymyä. Häntä valmentaa Tuomas Sallinen. Aiemmin Mäkelää ovat valmentaneet Markku Leppänen, Jarkko Kumpulainen ja Suren Ghazaryan.


title: Kristiina Mäkelä

text: Mäkelä on naisten kolmiloikan sisäratojen Suomen ennätyksen haltija ja moninkertainen arvokisakävijä. Vuoden 2016 sisäratojen MM-kilpailuissa hän sijoittui kuudenneksi.


title: Kristiina Mäkelä

text: Kalevan kisoissa Mäkelä on voittanut SM-kultaa vuosina 2009, 2011, 2015, 2016 ja 2017 sekä hopeaa vuosina 2010, 2012 ja 2014. Sisäratojen SM-kilpailuissa hän on voittanut kultaa vuonna 2012, 2015, 2016, 2017 ja 2018, hopeaa vuonna 2011 ja pronssia vuonna 2013. Pituushypyssä Mäkelä on voittanut SM-halleissa kultaa vuonna 2017 ja vuonna 2015. Kaudella 2013 hän kärsi loukkaantumisista.


title: Kristiina Mäkelä

text: Bressanonen alle 18-vuotiaiden MM-kilpailuissa 2009 Mäkelä oli kuudes tuloksella 13,03. Euroopan nuorten olympiafestivaaleilla Tampereella 2009 hän saavutti hopeaa ennätyksellään 13,14, joka sivusi myös Teija Hannilan aiempaa ikäluokan Suomen ennätystä vuodelta 1997. Aikuisten maaottelussa Mäkelä kilpaili ensimmäisen kerran Göteborgissa 2009 voittaen Suomi–Ruotsi-maaottelun kolmiloikkakilpailun tuloksella 13,23. Monctonin alle 20-vuotiaiden MM-kilpailuissa 2010 hän oli seitsemäs ennätyksellään 13,26.


title: Kristiina Mäkelä

text: Kesäkuun alussa 2011 Mäkelä hyppäsi Lappeenrannassa ennätyksekseen 13,64 metriä. Tulos oli 19-vuotiaiden Pohjoismaiden ennätys ja paransi Elina Torron aiempaa 19-vuotiaiden Suomen ennätystä 16 senttimetriä. Tallinnan alle 20-vuotiaiden EM-kilpailuissa 2011 Mäkelä sai hopeaa ennätyksellään ja 19-vuotiaiden Suomen ennätyksellä 13,67. Helsingin EM-kilpailuissa 2012 hän jäi karsinnassa ilman tulosta.


title: Kristiina Mäkelä

text: Sisäratojen EM-kisoissa Prahassa 2015 Mäkelä sijoittui kahdeksanneksi. Maaliskuussa 2015 hän varmisti paikkansa Pekingin MM-kisoihin. MM-kisoissa Mäkelä hyppäsi 13,83 ja oli karsinnan 13:s häviten senttimetrin viimeisenä loppukilpailuun selviytyneelle. Marraskuussa 2015 Mäkelä valittiin Amsterdamin EM-kisoihin 2016. Maaliskuussa 2016 Mäkelä osallistui Portlandissa sisäratojen MM-kilpailuihin, missä hän sijoittui kuudenneksi tuloksella 14,07. Mäkelä jäi pronssista vain kahdeksan senttimetriä, ja hänen sijoituksensa oli suomalaisurheilijoiden paras sisäratojen MM-kilpailuissa 13 vuoteen (Arsi Harju miesten kuulantyönnön neljäs 2003). Mäkelä valittiin maaliskuussa Rio de Janeiron kesäolympialaisiin 2016.


title: Kristiina Mäkelä

text: Amsterdamin EM-kilpailuissa 2016 Mäkelä oli yhdeksäs tuloksella 13,95. Riossa hän loikkasi olympialaisten kolmiloikkakarsinnassa kolmannella eli viimeisellä yrityksellään uuden ennätyksensä 14,24 metriä ja eteni ensimmäisenä suomalaisena kolmiloikkaajana 40 vuoteen olympiafinaaliin, jossa sijoittui 12:nneksi tuloksella 13,95 metriä. Sisäratojen EM-kisoissa Belgradissa 2017 hän hyppäsi karsinnassa kauden parhaansa 14,18. Loppukilpailussa hän oli kahdeksas tuloksella 13,73. Lontoon MM-kilpailuissa 2017 hän hyppäsi karsinnassa ulkoratakauden parhaansa 13,92, muttei selviytynyt loppukilpailuun. Birminghamin MM-hallikilpailuissa 2018 Mäkelä oli karsinnan 16:s tuloksella 13,73 m.


title: Kristiina Mäkelä

text: Mäkelä ylitti vuoden 2018 EM-kisarajan 13,90 metriä 27. kesäkuuta 2018 hyppäämällä Orimattilassa 13,95. Elokuussa 2018 pidetyissä EM-kisoissa hän hyppäsi karsinnassa 14,24 m. Loppukilpailussa Mäkelä sijoittui yhdeksänneksi tuloksella 14,01 m.


title: Kristiina Mäkelä

text: Kolmiloikassa Mäkelän ennätys on Kalevan kisoissa 21.7.2018 hypätty 14,31. Hän hyppäsi ennätyssarjassaan peräti 5 kertaa yli 14 metriä.


title: Kristiina Mäkelä

text: Hänen hallussaan oleva sisäratojen suomenennätys on Mustasaaressa helmikuussa 2015 hypätty 14,20. Pituushypyssä hänen ulkoratojen ennätyksensä on Orimattilassa syyskuussa 2016 hypätty 608 cm ja sisäradoilla Jyväskylän SM-hallikisoissa 2017 hypätty 619 cm. Korkeushypyssä Mäkelän ennätys on Raisiossa elokuussa 2008 hypätty 171 cm.


title: Kristiina Mäkelä

text: Kolmiloikan sisäratojen Suomen ennätyksen lisäksi Mäkelällä on hallussaan 19-vuotiaiden Suomen ennätykset sekä sisäradoilla että ulkoradoilla.


title: Biombon alue

text: Biombon alue () on Guinea-Bissaun länsiosassa sijaitseva pieni hallinnollinen alue, jossa vuoden 2009 väestönlaskennan mukaan asui 94 869 ihmistä.


title: Biombon alue

text: Biombon aluetta rajaa pohjoisessa Guinea-Bissaun Cacheun alue, idässä Oion alue ja Bissaun autonominen sektori eli pääkaupunki Bissau. Etelässä ja lännessä on Atlantin valtameri ja Bolaman alue saaristoineen.


title: Biombon alue

text: Alueen hallinnollinen keskus on pientalovaltainen Quinhamel, jonka keskustaan on linnuntietä vain noin 30 kilometrin ja maanteitse noin 37 kilometrin (satelliittikuvan perusteella) matka idässä sijaitsevasta pääkaupunki Bissausta.


title: Biombon alue

text: Biombon alue on pinta-alaltaan maan toiseksi pienin maakunta (maan pääkaupungin jälkeen). Suuren osan alavasta rannikkoalueesta muodostaa säännöllisesti vuorovesien alle peittyvä mangrovemetsikkö. Maakunta jakautuu hallinnollisesti kolmeen osa-alueeseen eli sektoriin, jotka ovat Quinhamel, Safim ja Prabis. Suurimmat etniset ryhmät ovat pepelit (64,7 %) ja balantet (19,4 %).


title: Vladimir Aksjonov

text: Vladimir Aksjonov (Влади́мир Ви́кторович Аксёнов) (s. 1. helmikuuta 1935 Giblitsy, Venäjän neuvostotasavallassa) on entinen neuvostoliittolainen kosmonautti.


title: Vladimir Aksjonov

text: Hän valmistui insinööriksi ja sen jälkeen Ilmavoimien instituutista. Hänet valittiin kosmonautiksi 3. maaliskuuta 1975. Hän lensi Sojuz 22- ja Sojuz T-2 -avaruuslennoilla. Hän siirtyi eläkkeelle 17. lokakuuta 1988. Hän toimi sen jälkeen tutkimusinstituutin johtajana.


title: Tiia Mäki

text:
Tiia Emilia Mäki (s. 21. tammikuuta 1992 Turku) on suomalainen pikajuoksija ja pituushyppääjä. Hän edustaa Turun Urheiluliittoa ja häntä valmentaa Mirva Savolainen.
Mäki edusti Suomea Bressanonen 17-vuotiaiden MM-kilpailuissa 2009. Hän eteni 100 metrin juoksussa toisiin alkueriin tehtyään alkuerissä ennätyksensä 12,32 s. Pituushypyssä hän putosi karsintakilpailussa. Saman vuoden Kalevan kisoissa hän sai pituudessa pronssia ennätyksellään 604 cm. Mäki voitti 17-vuotiaiden tyttöjen pituushypyn Suomen-mestaruuden vuonna 2009 ennätyksellään 612 cm. Turun Kalevan kisoissa 2011 hän voitti pituushypyn Suomen-mestaruuden ennätyksellään 623 cm.


title: Louis Zutter

text: Jules Alexis Louis Zutter (2. joulukuuta 1856 Neuchâtel – 10. marraskuuta 1946) oli sveitsiläinen voimistelija ja olympiavoittaja. Hän osallistui Ateenan olympialaisiin 1896, joissa hän voitti kultaa hevosella ja hopeaa sekä hypyssä että nojapuissa. Zutter oli mukana myös rekin kilpailussa, mutta ei ollut kahden parhaan joukossa. Hän edusti uransa alussa "La Société des Amis gymnastes de Neuchâtel"-seuraa, mutta kun hänen isänsä palkattiin Kreikkaan Panachaikin valmentajaksi vuonna 1893, Zutter liittyi seuraan. Olympialaisten jälkeen koko perhe kuitenkin jätti maan, sillä se soti Osmanien valtakuntaa vastaan.


title: Juha Kauppinen

text: Juha Antti Kauppinen (s. 16. elokuuta 1986 Tampere) on suomalainen moukarinheittäjä. Hän edustaa Kangasalan Kisaa ja häntä valmentavat Jukka Kauppinen ja Harri Huhtala.


title: Juha Kauppinen

text: Kauppinen putosi karsintakilpailussa 19-vuotiaiden MM-kilpailuissa Grossetossa 2004. Hän sijoittui neljänneksi saman ikäluokan EM-kilpailuissa Kaunasissa 2005 heitettyään 6 kg:n moukaria 73,74 m. Hän edusti Suomea aikuisten maaottelussa ensimmäisen kerran Suomi–Ruotsi-maaottelussa 2008 sijoittuen neljänneksi.


title: Juha Kauppinen

text: Kauppinen sai pronssia Kalevan kisoissa 2009 sekä Kalevan kisoissa 2012. Hän heitti ennätyksensä 74,38 Helsingissä 24. toukokuuta 2009.


title: Pekka Eronen

text: Pekka Jarmo Veikko Eronen (s. 1961 Helsinki) on suomalainen elokuvakriitikko, jonka arvosteluja julkaisee muun muassa Aamulehti.


title: Pekka Eronen

text: 1980-luvulla Eronen teki musiikkia E.Sarmo & Elite-yhtyeen nimissä jolloin hän julkaisi kaksi levyä joiden kappaleista suurin osa oli Erosen tekemiä. Eronen esiintyi E.Sarmo-taiteilijanimellä ja lisäksi hän teki E.Sarmo-nimellä biisejä mm. TikTakille, Aija Puurtiselle ja XS-yhtyeelle.


title: Pekka Eronen

text: Eronen työskentelee myös lauluntekijänä ja laulunkirjoittamisen kouluttajana. Hän on tehnyt yhteistyötä muun muassa Robinin, Tiktakin, Indican, Haloo Helsingin, Irinan, Sirun, Stina Girsin, Topi Sorsakosken, Jani & Jetsettersin, Pentti Hietasen ja Aki Sirkesalon kanssa sekä lastenlauluja muun muassa Munamiehen, Jani-Petterin ja Smurffien levyille. Vuonna 2009 Eronen ja säveltäjä Jussi Rasinkangas voittivat Seinäjoen Tangomarkkinoiden sävellys- ja sanoituskilpailun kappaleella ”Häätango”.. Vuonna 2015 hän osallistui taiteilijanimellään Aikuinen Uuden Musiikin Kilpailuun, kappaleella ”Kyynelten lahti”. Lisäksi Aikuinen on julkaissut myös Partajaana-singlen.


title: Tuomo Tihinen

text: Tuomo Hermanni Tihinen (s. 12. joulukuuta 1977 Yli-ii) on suomalainen kuulantyöntäjä. Hän edustaa Oulun Pyrintöä ja häntä valmentaa Alpo Nisula.


title: Tuomo Tihinen

text: Tihinen voitti kuulantyönnön Suomen mestaruuden Espoossa 2009 tuloksella 18,47 m. Se oli hänen ensimmäinen aikuisten sarjan SM-mitalinsa. Hän on edustanut Suomea maaottelussa Barcelonassa 2004 ja Göteborgissa 2009 sijoittuen molemmilla kerroilla toiseksi. Hän työnsi ennätyksensä 18,99 Pudasjärvellä 24. kesäkuuta 2004. Hallissa hän on työntänyt parhaimmillaan 18,42 Oulussa 8. helmikuuta 2004.


title: Ampiaishaukat

text: Ampiaishaukat ("Henicopernis") on haukkojen heimoon kuuluva päiväpetolintusuku. Ampiaishaukkojen sukuun kuuluu BirdLifen mukaan kaksi lajia.


title: Asko Raivio

text: Asko Olavi Raivio (4. joulukuuta 1947 – 28. heinäkuuta 1989, Tampere) oli suomalainen muusikko. Hänet tunnetaan parhaiten vuosina 1974–1982 aktiivisesti toimineen Kaseva-yhtyeen toisena johtohahmona Mikko Jokelan ohella. Asko Raivio oli Kasevan kitaristi ja pääasiallinen laulusolisti. Suuri osa kappaleista oli hänen kirjoittamiaan. Asko Raivio hukkui Polson kaupunginosan Maisansalossa entisen Teiskon kunnan alueella vuonna 1989. 2000-luvun comeback-kiertueella hänen tilallaan on ollut Tapio Virtanen.


title: Asko Raivio

text: Siviiliammatiltaan Raivio oli latoja. Hänellä on yksi tytär, Johanna.


title: Mehiläishaukat

text: Mehiläishaukat ("Pernis") on haukkojen heimoon kuuluva päiväpetolintusuku. Mehiläishaukkojen sukuun kuuluu BirdLifen mukaan neljä lajia.


title: Bolaman alue

text: Bolaman eli Bissagossaarten alue () on Guinea-Bissaun lounaisosissa sijaitseva saaristomaakunta, jossa vuoden 2009 väestönlaskennan mukaan asui 33 929 ihmistä.


title: Bolaman alue

text:
Bissagossaarista koostuvaa Bolaman aluetta rajaa lännessä ja etelässä Atlantin valtameri. Itänaapureina ovat Guinea-Bissaun Quinaran ja Tombalin alueet. Pohjoispuolelle sijoittuvat Bissaun autonominen sektori (pääkaupunki Bissau) sekä Biombon ja Cacheun alueet.
Alueen hallinnollinen keskus on Afrikan mantereen läheisellä Bolaman saarella ("Ilha Bolama") sijaitseva Bolaman taajama. Sen satamaan on vesitse noin 38 kilometriä (satelliittikuvan perusteella) pääkaupunki Bissaun satamasta. Bolaman alue jakaantuu hallinnollisesti neljään osa-alueeseen eli sektoriin, jotka ovat Bolama, Bubaque, Caravela ja Uno. Suurimmat etniset ryhmät ovat bissagot (64,3 %), biafadat (6,2 %), pepelit (5,6 %) ja mankanjat (5,2 %).


title: Bolaman alue

text: Ympäristöarvojensa puolesta Bolaman aluetta pidetään ainutlaatuisena, sillä sen 88 saarta muodostavat Unescon Bissagossaarten biosfäärialueen (Reserve da Biosfera do Arquipélago dos Bijagós). Bolaman alueen eli Bissagossaarilla sijaitsevat Guinea-Bissaun merkittävimmistä suojelualueista Orangon kansallispuisto, João Vieiran ja Poilãon merellinen kansallispuisto sekä Formosan, Nagon ja Chediãn saarten yhteisöjen merisuojelualue.


title: Suuri Muumijuhla

text: Suuri Muumijuhla on vuonna 1996 ruotsalaisen TATI Mixedian ja BMG Interactiven julkaisema 3D-tietokonepeli. Siinä pelaajan tehtävänä on Pikku Myyn avustamana herättää Muumitalon asukkaat ja auttaa heitä järjestämään kevätjuhla ystävilleen. Lisäksi pelaaja voi pelata erillisiä pikkupelejä, kuten jätkänshakkia Muumien kanssa.


title: Suuri Muumijuhla

text: Pelin hahmojen ääninäyttelijät ovat samoja kuin piirrossarjassa "Muumilaakson tarinoita", lukuun ottamatta Nipsua, jonka äänenä toimii Muumipeikon ääninäyttelijä Rabbe Smedlund. Peli on julkaistu suomenkielisen version lisäksi myös ruotsiksi nimellä "Fest i Mumindalen". Elina Salo toimii Pikku Myyn ääninäyttelijänä myös ruotsinkielisessä versiossa, muuten ääninäyttelijät ovat samat kuin "Muumilaakson tarinoissa".


title: Kazahmys Satpajev

text: HK Kazahmys Satpajev () on kazakstanilainen jääkiekkoseura, joka on kotoisin Sätbajevista, Qarağandın alueelta. Seura pelaa Kazakstanin mestaruussarjassa.


title: Kazahmys Satpajev

text: Kazahmys perustettiin vuonna 2002 Karagandan kaupungissa ja seura liittyi Venäjän jääkiekon kolmannelle sarjatasolle Pervaja Ligaan ja Kazakstanin pääsarjaan. Heti ensimmäisellä kaudella Kazahmys nousi toiselle sarjatasolle Vysšaja Ligaan. Kaudella 2005–2006 seuran kakkosjoukkue voitti Kazakstanin mestaruuden katkaisten HK Kaztsink-Torpedon kuuden peräkkäisen mestaruuden putken.


title: Kazahmys Satpajev

text: Kesällä 2006 Kazahmys siirtyi nykyiseen kaupunkiinsa Sätbajeviin. Kauden 2007–2008 jälkeen seuran ykkösjoukkue putosi takaisin Pervaja Ligaan. Taloudellisten vaikeuksien takia Kazakhmyksen ykkös- ja kakkosjoukkueet yhdistettiin kaudeksi 2009–2010 ja seura keskittyy nykyään vain Kazakstanin mestaruussarjaan.


title: Kazahmys Satpajev

text: Kazahmys on osallistunut jääkiekon Continental Cupiin 2003–2004 ja 2006–2007, muttei ole kerännyt siitä menestystä.


title: Sakio Bika

text: Sakio ”The Scorpion” Bika (s. 18. huhtikuuta 1979 Douala, Kamerun) on kamerunilainen ammattilaisnyrkkeilijä ylemmässä keskisarjassa. Hän oli IBO:n hallitseva maailmanmestari vuonna 2008. Sakio osallistui myös Contender 3 -tosi-tv-sarjaan.


title: Puolan käsipallomaajoukkue

text: Puolan käsipallomaajoukkue edustaa Puolaa miesten kansainvälisissä käsipallo-otteluissa. Joukkuetta hallinnoi Puolan käsipalloliitto.


title: Puolan käsipallomaajoukkue

text: Puolalaiset ovat käsipallon rutinoituneita arvokisakävijöitä kirkkaimpina saavutuksinaan olympiapronssi vuodelta 1976 sekä maailmanmestaruuskilpailuista yksi hopea ja kolme pronssia. EM-kilpailuista Puolalla ei ole mitalia vaan joukkueen paras saavutus on neljäs sija vuodelta 2010.


title: Niemen rautatieasema

text: Niemen rautatieasema (lyh. Nmi) oli Lahden satamassa "(vir. Vesijärven Satama)", senaikaisen Lahden kauppalan pohjoispuolella sijainnut Loviisan–Vesijärven rautatien kapearaiteinen rautatieasema. Asema rakennettiin 1900-luvun alussa Loviisa-Vesijärvi -radan rakentamisen yhteydessä, joka avattiin yleiselle liikenteelle helmikuussa 1904.


title: Niemen rautatieasema

text: Radan pohjoispäässä sijainnut asema palveli Vesijärveltä ja Vääksyn kanavan kautta Päijänteeltä vesiteitse tulevaa matkustaja- ja rahtiliikennettä, sekä alueella toimineen puunjalostuslaitoksen tavaraliikennettä. Tärkeän läpikulkureitin varrella ollut asema vaikutti osaltaan pienen Lahden kylän kasvuun logistiikan keskukseksi, sekä lopulta Lahden kaupungiksi.


title: Niemen rautatieasema

text: Niemen asema oli jugendvaikutteinen hirsirakennus, jossa oli korkea aumakatto ja harjakoriste. Vuoden 1918 keväällä sisällissodassa asema vauroitui niin pahoin, että sitä ei enää käytetty matkustajaliikenteessä.


title: Niemen rautatieasema

text: Vesijärven satamassa sijaitsi myös 1869 käyttöönotettu valtion leveäraiteinen Vesijärven rautatieasema, joka oli Niemen aseman eteläpuolella.


title: Cacheun alue

text: Cacheun alue () on Guinea-Bissaun länsiosassa sijaitseva hallinnollinen alue, jossa asui vuoden 2009 väestönlaskennan mukaan 199 674 ihmistä.


title: Cacheun alue

text: Cacheun aluetta rajaa pohjoisessa Senegal, idässä Guinea-Bissaun Oion alue ja etelässä Biombon alue sekä saariston Bolaman alue. Lännessä rajan muodostaa Atlantin valtameri, jonne sijoittuu samalla Guinea-Bissaun valtion meriraja. Alue jakautuu hallinnollisesti kuuteen osa-alueeseen eli sektoriin, jotka ovat Bigene, Bula, Caió, Canchungo, Cacheu ja São Domingos.


title: Cacheun alue

text: Alueen hallinnollinen keskus on Cacheun rannikkokaupunki, joka sijaitsee Cacheujoen alajuoksulla ja samalla meren äärellä. Sieltä on (satelliittikuvan perusteella) linnuntietä vajaa 80 kilometrin, maanteitse runsaan 95 kilometrin ja vesitse noin 145 kilometrin matka kaakossa sijaitsevaan pääkaupunki Bissauhun. Suurimmat etniset ryhmät ovat mandjakot (36,8 %), balantet (28,8 %), diolat (9,1 %) ja fulbet (5,0 %).


title: Cacheun alue

text: Suuren osan alavan Cacheun rannikkoalueesta muodostaa säännöllisesti vuorovesien alle peittyvä mangrovemetsikkö. Alueelle vuonna 2000 perustettu Cacheujoen mangrovemetsien luonnonpuisto ("Parque Natural dos Terrafes do Rio Cacheue") edustaa hyvin ja pyrkii suojelemaan tätä arvokasta ympäristöä.


title: Tea for the Tillerman

text: Tea for the Tillerman on brittiläisen laulaja-lauluntekijä Cat Stevensin neljäs albumi, joka julkaistiin marraskuussa 1970. Sille sisältyy useita Stevensin tunnettuja kappaleita, kuten "Where Do the Children Play?", "Hard Headed Woman", "Wild World", "Sad Lisa", "Into White" ja "Father and Son".


title: Tea for the Tillerman

text:
Albumi on Stevensin arvostetuimpia ja vuonna 2003 musiikkilehti Rolling Stone sijoitti sen kaikkienaikojen top 500 -albumilistallaan sijalle 206.
"Tea for the Tillerman" sisältyi myös vuonna 2007 ilmestyneeseen "1001 Albums You Must Hear Before You Die" () -kirjaan.


title: Tea for the Tillerman

text: Vuonna 2008 julkaistiin albumin Deluxe Edition -versio, jonka bonuslevy sisältää demoja ja live-versioita albumin kappaleista.


title: Tea for the Tillerman

text:
A-puoli
B-puoli


title: Erotic Diarrhea Fantasy

text: Erotic Diarrhea Fantasy on Torsofuckin esikoisalbumi. Se julkaistiin vuonna 2004 levymerkillä Goregiastic Records.


title: Erotic Diarrhea Fantasy

text: Vuonna 2014 American Line Productions julkaisi albumista uusintapainoksen, joka sisältää 11 nimeämätöntä livekappaletta yhtyeen "Live Mexico Tour 2008" -kiertueelta.


title: Fox Racing

text: Fox Racing Inc. on yhtiö, joka valmistaa varusteita ja vaatteita moottoripyöräilyyn sekä vapaa-aikaan.


title: Fox Racing

text: Fox Racingin perusti vuonna 1974 Geoff Fox Kaliforniassa Campbellin kaupungissa. Se aloitti pienenä yrityksenä, joka myi eurooppalaisia motocross-pyöriä. Kahden vuoden kuluttua yhtiö alkoi tehdä korkealaatuisia jousitus- ja moottoriosia kilpailijoille. Geoff Fox perusti kilpatiimin esitelläkseen tuotteitaan, ja hänen tallinsa käyttämät osat saivat heti kysyntää.


title: Fox Racing

text: 1980-luvulla Fox uudisti yhtiönsä osaksi Yhdysvaltojen motocross-vaatetusalalle. Myöhemmin Fox alkoi myydä BMX-varusteita Uuteen-Seelantiin. Yritys on soittemmin siirtynyt Geoffin neljän lasten omistukseen, ja he työskentelevät siellä täyspäiväisesti. Nykyisin he tarjoavat vaatetusta myös BMX:ään, surffaukseen ja maastopyöräilyyn.


Montréal-Mirabelin kansainvälinen lentoasema (, ) (tunnetaan myös nimellä "Mirabel" ja aikaisemmalta nimellä "Montréal International Airport") sijaitsee Mirabelin kaupungissa, Quebecin provinssissa, Kanadassa, noin 29 kilometriä luoteeseen Montréalin keskustasta. Matkustajaliikenne lentoasemalle lopetettiin vuoden 2004 aikana, nykyisin asema on lähinnä rahtiliikenteen käytössä.


title: Montréal-Mirabelin kansainvälinen lentoasema

text: Kentän alueella sijaitsee myös lentokonevalmistaja Bombardierin kokoonpanotehdas, jossa se valmistaa CRJ700 ja CRJ900 -koneita.


text: Montréalin ensimmäinen lentokenttä oli vuonna 1927 rakennettu Saint-Hubert Airport. 1940-luvun alkupuolella Saint-Hubert ei enää kyennyt hoitamaan kasvavaa lentoliikennettä ja Kanadan liikenneministeriö hankki omistukseensa entisen Dorvalin kilparadan maa-alueet, rakentaakseen uuden lentoaseman Montréalinsaarelle.


text: Dorvalin lentoasema avattiin 1. syyskuuta 1941. lentoasemalla oli kolme kestopäällysteistä kiitotietä. Vuonna 1946 lentoaseman kautta kulki vuosittain yli 250 000 matkustajaa ja 1950-luvun puolivälin tienoilla yli miljoona matkustajaa vuodessa, mikä teki lentoasemasta maan vilkkaimman. Lentoaseman nimeksi vaihdettiin Montréal–Dorvalin kansainvälinen lentoasema vuoden 1960 marraskuussa. Lentoasema oli suurin Kanadassa ja tärkeä portti Euroopan ja Kanadan välisessä liiknteessä. Aseman kautta kulki 1961 yli kaksi miljoonaa matkustajaa vuosittain. Kahdeksan vuotta myöhemmin lentoasema kaipasi laajennusta matkustajamäärän kasvun ja lentoyhtiöiden siirtyessä käyttämään enenevässä määrin suihkukoneita. Kanadan hallitus päätti laajennuksen sijaan rakentaa täysin uuden Mirabelin lentoaseman Montrealin luoteispuolelle.


text: Nykyisin lentoasema tunnetaan nimella Montreal-Pierre Elliott Trudeaun kansainvälinen lentoasema.


text: Montréal–Mirabelin kansainvälinen lentoasema avattiin 29. marraskuuta 1975, juuri ennen Montréalin kesäolympialaisia. Lentoasemalla oli kaksi kiitotietä. Kaikki kansainvälinen liikenne siirtyi uudelle kentälle, samoin myös monet jatkolennot. Yhteensä 23 kansainvälistä lentoyhtiötä siirsi lentonsa asemalle.


text: Alkuperäisissä suunnitelmissa oli rakentaa kaikkiaan kuusi kiitotietä ja kuusi terminaalia. Suunnitelmien mukaan kaikki liikenne Dorvalista oli tarkoitus siirtää Mirabeliin. Suunnitelmat eivät kuitenkaan toteutuneet, mikä johtui pääasiassa 1970-luvun öljykriisistä sekä uusista suuremmista suihkukoneista, jotka muuttivat matkustamiskäytäntöjä suoraan kaupungista kaupunkiin, ilman useita koneen vaihtoja.


text: Suoritettuaan tutkimuksia ja lausuntokierroksia, Kanadan hallitus päätti 1982 hylätä suunnitelmat Mirabelin laajentamisesta. Suunnitellut rautatieyhteys ja Highway 13 jätettiin rakentamatta. Vuonna 1989 suurin osa pakkolunastetuista maa-alueista palautettiin alkuperäisille omistajilleen.


text: Nykyisin Montréal-Mirabelin kansainvälinen lentoasema on lähinnä rahtiliikenteen käytössä ja toimii varakenttänä Dorvalille.


title: Quinaran alue

text: Quinaran alue () on Guinea-Bissaun länsiosassa sijaitseva rannikkomaakunta, jossa vuoden 2009 väestönlaskennan mukaan asui 65 929 ihmistä.


title: Quinaran alue

text:
Alueen itärajan muodostaa Corubaljoen taakse jäävä Bafatán alue ja etelärajan Tombalin alue. Lännessä ovat saaristoinen Bolaman alue ja Atlantin valtameri. Pohjoisessa Gebajoen levän suuaukon toisella puolelta on Oion alue ja luoteessa pääkaupunki Bissau eli Bissaun autonominen sektori.
Alueen hallinnollinen keskus on pieni satamakaupunki Buba. Sieltä on (satelliittikuvan perusteella) linnuntietä noin 70, vesitse noin 100 ja maanteitse noin 220 kilometriä pääkaupunki Bissauhun. Quinaran maakunta jakaantuu hallinnollisesti neljään osa-alueeseen eli sektoriin, jotka ovat Buba, Empada, Fulacunda ja Tite. Suurimmat etniset ryhmät ovat biafadat (36,7 %), balantet (35,2 %), fulbet (7,9 %) ja mandinkat (5,0 %).


title: Quinaran alue

text: Quinaran alueella sijaitsee Guinea-Bissaun yksi merkittävimmistä suojelualueista, vuonna 2000 perustettu Cufadan laguunien luonnonpuisto.


Ottawa Macdonald-Cartierin kansainvälinen lentoasema () on kansainvälinen lentoasema Kanadan Ontarion provinssissa, 10 km maan pääkaupungista Ottawasta etelään. Kenttää ylläpitää Ottawa Macdonald-Cartier International Airport. Lentoasema on yksi Air Canadan ja Air Canada Jazzin tärkeitä kohteita ja First Airin kotikenttä. Asema on nimetty Kanadan ensimmäisen pääministerin John A. Macdonaldin ja kanadan-ranskalaisen poliitikon George-Étienne Cartierin kunniaksi.


title: Ottawa Macdonald-Cartierin kansainvälinen lentoasema

text: Lentoasema on matkustajamäärällä mitattuna Kanadan 8. vilkkain lentoasema. Vuonna 2008 lentoaseman kautta kulki 4 339 225 matkustajaa.


title: Luettelo kolmiloikan Suomen mestareista

text: Tämä on luettelo kolmiloikan Suomen mestareista. Kolmiloikan Suomen mestaruudesta on kilpailtu Kalevan kisoissa vuodesta 1907 lähtien. Naiset ovat kilpailleet Suomen mestaruudesta vuodesta 1990 lähtien, jolloin kolmiloikka oli mukana näytöslajina.


title: Luettelo kolmiloikan Suomen mestareista

text: Miehet


title: Luettelo kolmiloikan Suomen mestareista

text: Naiset


title: Solid Edge

text:
Solid Edgeon 3D-suunnitteluohjelmisto tuotekehityksen, suunnittelun ja valmistuksen tarpeisiin.
Solid Edge on parametrinen 3D CAD -suunnitteluohjelmisto Windows-ympäristöön. Solid Edge sisältää osamalli-, ohutlevy-, kokoonpano- ja työpiirustussovellusten lisäksi useita suunnittelumoduleita. Uusimmissa versioissa (2008-) perinteisen historiapohjaisen mallinnustekniikan (Ordered) lisäksi on tarjolla historiavapaa piirrepohjainen Sychronous-mallinnustekniikka (Synchronous Technology).


title: Solid Edge

text: Solid Edge sisältää sekä perinteisen (Traditional) että Synchronous-mallinnustekniikan. Käyttäjä valitsee millä tekniikalla malli mallinnetaan. Kokoonpanoihin tämä valinta ei vaikuta, niihin voidaan tuoda sekä perinteisiä että Synchronous-osamalleja.


title: Solid Edge

text: Intergraph julkaisi Solid Edgen ensimmäisen version vuonna 1995. Sheet metal -ohutlevysovellus esiteltiin versiossa V3.5. UGS vaihtoi ACIS-mallinnusytimen Parasolidiin versiossa V5. Vuonna 2007 Automation & Drives Division of Siemens AG osti UGS:n ja Solid Edgen tuotantoyksikön nimi muutettiin Siemens PLM Softwareksi. Siemens julkaisi ensimmäisen Solid Edge with Synchronous Technology -version vuonna 2008, lyhyemmin Solid Edge ST.


title: Solid Edge

text: Perinteisellä tekniikalla mallinnetulla mallilla on historia. Mallinnuksen edetessä mallinnusvaiheet tallentuvat mallin historiarakenteeseen. Jälkimmäisenä tehdyt vaiheet pohjautuvat edellisiin. Editoitaessa mallia mennään historiassa taaksepäin vaiheeseen, jota halutaan muokata. Editoinnin lopuksi kyseisen vaiheen jälkeiset piirteet lasketaan uudelleen.


title: Solid Edge

text: Uudelleenlaskenta vie paljon aikaa, varsinkin monimutkaisilla ja isoilla malleilla. Muilla ohjelmilla mallinnettujen mallien editoiminen perinteisellä tekniikalla on CAD-ohjelmille suuri haaste. Vieraan formaatin sisäänluvussa ei pystytä muodostamaan tarkkaa historiarakennetta, jota muokata. Toisaalta perinteisellä mallinnustekniikalla on helppoa hallita monimutkaisia piirteitä juuri historiaominaisuutensa johdosta.


title: Solid Edge

text: Synchronous-tekniikalla mallinnettaessa mallille ei synny historiaa. Synchronous-mallinnus etenee samaan tapaan kuin perinteinen. Ensin piirretään sketsiin profiili, jota käytetään piirteitä luotaessa. Sketsi tallentuu joidenkin piirteiden tietoihin, mutta yleensä piirrettä muokataan muilla tavoin, kuin sketsiä muokkaamalla.


title: Solid Edge

text: Tilavuusmallia editoidaan suoraan mallin geometriaan vaikuttavien ratin, mittojen tai Live Section -poikkileikkausten avulla. Ratti-hallintatyökalulla määrätään mitä kohdetta siirretään tai kierretään, kuinka paljon ja mihin suuntaan. Sketseihin asetetut mitat siirtyvät mallia muokkaaviksi PMI-mitoiksi. 3D-geometriaa muokkaavia mittoja voidaan myös lisätä tilavuusmalliin. Live Section -työkalulla luodaan muokattava sketsityyppinen poikkileikkaus haluttuun kohtaan. Editoitaessa mallin toiminnallisuutta hallitaan, kuten symmetriaa tai lieriöpintojen samankeskisyyttä, LiveRules-toiminnon avulla. Synchronous-tekniikalla vältetään historiasta johtuva uudelleenlaskenta. Tämän ansiosta vieraiden formaattien editointi on monissa tapauksissa yhtä nopeaa ja monipuolista kuin oman formaatin.


title: Solid Edge

text: Version V20 jälkeen julkaistuissa Solid Edge ST -versioissa Synchronous-tekniikkaa hyödynnetään osamallinnuksessa sekä kokoonpanossa. Versiosta ST2 alkaen on käytettävissä myös Synchronous-ohutlevymallinnus, sekä osa- ja kokoonpanotilojen lukuiset parannukset.


title: Hilja Grönfors

text: Hilja Grönfors (s. 1952 Juuka) on suomalainen romanilaulaja.


title: Hilja Grönfors

text: Grönfors on koulutukseltaan romanin kielen opettaja. Hän on ammatiltaan ompelija. Grönfors asuu Lahdessa, mutta on viettänyt kiertolaiselämän päätyttyä koulun alkamiseen lapsuutensa Pohjois-Karjalassa ja asunut myöhemmin 15 vuotta Ruotsissa. Hän on opettanut romanien musiikkiperinnettä Kaustisella ja Sibelius-Akatemiassa.


title: Hilja Grönfors

text: Grönfors esittää yhtyeensä Latšo Džinta kanssa perinteistä romanimusiikkia. Grönfors on nimetty Kaustisen kansanmusiikkijuhlilla mestarikansanlaulajaksi. Hänen levynsä on palkittu Etno-Emmalla. Hän on kerännyt ja tallettanut runsaat sata romanilaulua ja esittää levyllään "Phurane Mirits" ('vanhat helmet') myös miesten musiikkia. Levytyskieli on suomi, mutta konserteissa myös romanin kieli. Hilja Grönforsin toinen levy Kai tu džaha? - Minne kuljet? ilmestyi vuonna 2011. Levy on yhtä kappaletta lukuun ottamatta suomenkielinen ja sisältää perinteisiä romanilauluja. Levyn päätöskappale "Kun kuljen tietäni" on Grönfosin itse säveltämä ja sovittama.


title: Hilja Grönfors

text: Hilja Grönfors levyttänyt kappaleen "Aurinko kun mailleen vaipuu." vuonna 2000 nauhoitetulle Indiako drom - romanimusiikkia kumpulassa -levylle. Hän on myös ollut vierailevana laulajana syyskuussa 2010 ilmestyneellä Palefacen albumilla "Helsinki - Shangri-La" kappaleella "Saapuu elokuun yö".


title: Hilja Grönfors

text: Katariina Lillqvist on tehnyt Grönforsista ja Suomen romanien historiasta dokumenttielokuvan Eihän tämä maa minun omani ollut. Vuonna 2011 Hilja Grönfors oli vieraana Suomen Itsenäisyyspäivän juhlavastaanotolla. Vuonna 2014 hän sai Suomi-palkinnon romanien kulttuuriperinteen hyväksi tekemästään työstä.


title: Andrew Alberts

text: Andrew James Alberts (s. 30. kesäkuuta 1981 Minneapolis, Minnesota, Yhdysvallat) on yhdysvaltalainen jääkiekkopuolustaja. Hän pelaa NHL-seura Vancouver Canucksissa.


title: Andrew Alberts

text: Alberts pelasi juniorina jääkiekkoa USHL:n Waterloo Black Hawksissa vuosina 1999–2001. Boston Bruins varasi hänet kesällä 2001 vuorolla 179. Varauksen jälkeen Alberts pelasi yliopistossa jääkiekkoa Boston Collegessa vuosina 2001–2005. Vuosina 2004 ja 2005 hänet valittiin yliopistosarjan tähdistökentälliseen. Keväällä 2005 hän pelasi muutaman runkosarjan ottelun ja pudotuspelit AHL:n Providence Bruinsissa, joka on Boston Bruinsin farmijoukkue. NHL:ään Alberts siirtyi syksyllä 2005. Vuonna 2007 hän solmi monivuotisen pelaajasopimuksen Bostonin kanssa, mutta hän oli suurimman osan kaudesta 2007–2008 pelaamatta aivotärähdyksen takia. Alberts siirtyi lokakuussa 2008 Philadelphia Flyersiin, kun Boston vaihtoi hänet Philadelphian Ned Lukaceviciin.


title: Andrew Alberts

text:
Alberts siirtyi heinäkuussa 2009 Carolina Hurricanesiin, kun hän teki kaksivuotisen sopimuksen seuran kanssa.
Carolina kuitenkin myi Albertsin maaliskuussa 2010 Vancouver Canucksiin.


title: Akkalansaamelaiset

text: Akkalansaamelaiset ovat saamelaisten alkuperäiskansaan kuuluva etninen ryhmä Venäjällä. Akkalansaamelaisista, kiltinänsaamelaisista ja turjansaamelaisista käytetään yhteisnimeä Kuolan saamelaiset. Akkalansaamelaisten määräksi vuonna 1995 arvioitiin 100 henkilöä. Akkalansaamen kielen viimeinen puhuja on kuollut vuonna 2003.


title: PunBB

text: PunBB on nopea ja kevyt PHP:llä toimiva keskustelupalsta. Se on julkaistu GNU GPL -lisenssin alaisena. Sen päätavoitteet ovat nopeus, pienempi koko ja vähempigraafisuus kuin muilla keskustelualueilla. PunBB:ssä on vähemmän ominaisuuksia kuin useimmissa muissa keskustelualueissa, mutta se on yleisesti nopea ja pienempikokoinen ulostulostaan, ja sillä on täysin oikeat XHTML- ja CSS-sivut.


title: PunBB

text: Nykyisin PunBB:ta voi käyttää useilla käyttöjärjestelmillä, jotka tukevat PHP -ohjelmointikieltä. PunBB voi säilyttää tietonsa joko MySQL-, PostgreSQL- tai SQLite -tietokannassa.


title: PunBB

text: PunBB on käännetty myös suomeksi.


title: PunBB

text: Viimeisin merkittävä PunBB -julkaisu, versio 1.3, julkaistiin 9. syyskuuta 2008. Tähän versioon tuli paljon kehitystä verrattuna version 1.2.x -koodiin, sisältäen myös paljon uusia ominaisuuksia. Niihin kuuluu:Viralliset


title: PunBB

text: Epäviralliset


title: Ioánnis Mitrópoulos

text: Ioánnis Mitrópoulos (; 1874 – ?) oli kreikkalainen voimistelija ja olympiavoittaja. Hän osallistui Ateenan olympialaisiin 1896, joissa hän voitti kultaa renkaissa ja pronssia nojapuiden joukkuekilpailussa. Mitrópoulos kilpaili myös nojapuiden henkilökohtaisessa kilpailussa, mutta ei päässyt mitaleille.


title: Pétros Persákis

text: Pétros Persákis (, 1879 – ?) oli kreikkalainen voimistelija ja olympiamitalisti. Hän osallistui Ateenan olympialaisiin 1896, joissa hän voitti hopeaa nojapuiden joukkuekilpailusta sekä pronssia henkilökohtaisesta rengaskilpailusta. Persákis oli mukana myös nojapuiden henkilökohtaisessa kilpailussa, mutta ei päässyt mitaleille.


title: Tauno Valo

text: Tauno Valter Valo (24. tammikuuta 1920 Tuusula – 19. heinäkuuta 2009 Tuusula) oli kuorma-autoilija ja Kokoomuksen kansanedustaja.


title: Tauno Valo

text: Tauno Valo oli jatkosodan veteraani. Hän oli työskennellyt ensimmäiset työvuotensa renkinä ja osti sittemmin kuorma-auton ja tultuaan varakkaammaksi useitakin. Hän hankki omistukseensa myös sorakentän Hyrylän seudulta ja välitti autoillaan soraa. Hänellä on ollut soranajossa toista sataa työntekijää, ja häntä kutsuttiin jopa sorakeisariksi.


title: Tauno Valo

text: Tauno Valo toimi Uudenmaan vaalipiirin edustajana eduskunnassa vuodesta 1979 vuoteen 1991. Hänen soraa sekä sloganin "Soraa sosialismin rattaisiin" sisältävät mainoskirjeensä olivat varsin tunnettuja. Kunnallispolitiikassa Valo toimi myös Tuusulassa valtuutettuna vuodesta 1957 vuoteen 1984. Valolle myönnettiin kauppaneuvoksen arvonimi vuonna 1971.


title: Black Night

text: Black Night on brittiläisen hard rock -yhtye Deep Purplen kappale ja single albumilta "In Rock." Tosin kappale sisältyi vain muutamien valtioiden versioille. Levy-yhtiö halusi levyltä singlen, ja ”Black Night” syntyikin melko nopeasti. Se kipusi brittien singlelistalla parhaillaan sijalle 2, ja on julkaistu myöhemminkin "In Rockin" uusintapainoksilla. B-puolena oli versiosta riippuen ”Living Wreck” tai ”Speed King”. Kummatkin julkaistiin "In Rock" -albumilla.


title: Black Night

text: Kun "In Rock" oli saatu valmiiksi, EMI pyysi yhtyeeltä singleä promotoidakseen levyä. Vietettyään kuusi tuntia ilman inspiraatiota, yhtye meni läheiseen pubiin ja joi itsensä humalaan. Blackmore alkoi soittaa riffiä, joka oli hyvin samanlainen kuin kitaristi James Burtonin riffi Ricky Nelsonin vuoden 1962 rocklevytyksessä vanhasta George Gershwinin standardissa ”Summertime”. Ian Gillan ja Roger Glover tulivat sanoitusten kanssa: ”Lainasimme nimen vanhan Arthur Alexanderin biisin sanoituksista. Varastimme tempon Canned Heatilta.”


title: Black Night

text: ”Black Night” mursi tiensä settilistaan heti julkaisunsa jälkeen. Kun Gillan ja Glover lähtivät 1973, kappaletta ei soitettu aikoihin kokonaan. Blackmore tosin soitti pätkiä kappaleesta soolonumeroidensa aikana. Vasta, kun Purplen Mark II- kokoonpano teki paluun 1984, kappale palasi setteihin. Monet näistä liveperformansseista ovat päässeet Purplen livealbumeille.


title: Kangasalan Kisa

text: Kangasalan Kisa on vuonna 1930 perustettu kangasalalainen urheiluseura, jolla on yli 800 jäsentä. Seuralla on toimintaa ampumahiihdossa, hiihdossa, jääkiekossa, pesäpallossa, pyöräilyssä, suunnistuksessa ja yleisurheilussa. Aiemmin sillä on ollut myös junioritoimintaa jalkapallossa, kunnes lajijaosto siirtyi FC Kangasalan nimelle. Kisa tunnetaan ehkä parhaiten toiminnastaan hiihdossa, yleisurheilussa sekä jääkiekossa, jossa se tunnetaan nimellä Kangasalan Kisa-Eagles.


title: Kangasalan Kisa

text: Kangasalan Kisan naisten pesäpallojoukkue on pelannut parhaimmillaan Suomi-sarjassa, joka on kolmanneksi korkein sarjataso. 1980-luvun jälkeen seuran toiminta on kuitenkin hiipunut, ja vuonna 2009 seura pelaa sekaharrastesarjassa.


title: Kangasalan Kisa

text: Kangasala Kisa huolehtii Längelmäveden rannalla sijaitsevan Kisarannan tanssipaikan toiminnasta. Kisarannassa oli aiemmin myös leirintäalue.


title: Tracon

text: Tampereen roolipeli- ja animecon eli Tracon on kävijämäärältään Animeconin ohella Suomen suurimpia animetapahtumia ja Ropeconin ohella Suomen suurimpia roolipelitapahtumia. Se on järjestetty Tampereella vuodesta 2005 alkaen, vain vuosi 2007 on jäänyt välistä. Ohjelmaan kuuluvat cosplay, larpit, anime- ja roolipeliohjelma.


title: Tracon

text: Ensimmäiset tapahtumat pidettiin Tampereen teknillisen yliopiston tiloissa Tietotalossa Tampereen Hervannassa. Tapahtuman kasvaessa vuonna 2008 lisätilaksi otettiin Sähkötalo. Vuonna 2009 lisätilaa haettiin Rakennustalosta ja vuonna 2010 tapahtuma siirtyi Tampere-taloon.


title: Tracon

text: Traconin ajankohta on vaihdellut aikojen saatossa: se on pidetty kahdesti lokakuussa, kahdesti helmikuussa, kahdesti syyskuussa sekä kerran heinäkuussa. Tampereen teknisellä yliopistolla järjestetyt neljä ensimmäistä tapahtumaa olivat yksipäiväisiä, mutta vuonna 2010 järjestetty tapahtuma oli kaksipäiväinen. Myös vuoden 2011 tapahtuma oli kaksipäiväinen ja se oli avoinna yön yli.


title: Tracon

text: Vuoden 2011 tapahtumaan tuli kunniavieraaksi mangaka Yoshihiro Takahashi, joka tunnetaan Suomessa etenkin hänen mangasarjojensa Hopeanuoli ja Ginga Densetsu Weed pohjalta tehdyistä animesarjoista.


title: Tracon

text: Puitteiden vaihduttua Tampere-talolle roolipelipuoli on jäänyt vähäisemmälle osalle varsinaisessa päätapahtumassa. Tämän vuoksi roolipeleistä enemmän innostuneet järjestäjät päättivät vuonna 2015 järjestää erikseen roolipelaamiseen suunnatun tapahtuman Tracon Hitpointin.


title: Tracon

text: Juhannuskylän koululle kokoontui 400 harrastajaa nauttimaan viikonlopun mittaisesta pelaamisesta. Mukana oli Suomen Lautapeliseura mittavine kirjastoineen ja kunniavieraina suomalaiset ja monelle skeneaktiiville tutut pelintekijät Mike Pohjola ja Miska Fredman.


title: Deadsoul Tribe (albumi)

text: Deadsoul Tribe on samannimisen yhtyeen debyyttialbumi vuodelta 2002. Ensimmäisen kappaleen intro ennen varsinaisen musiikin alkua on elokuvasta Pelkoa ja inhoa Las Vegasissa.


title: Pohjoissaamelaiset

text: Pohjoissaamelaiset ovat saamelaisten alkuperäiskansaan kuuluva etninen ryhmä. Pohjoissaamelaisia elää Norjan, Ruotsin ja Suomen alueilla. Pohjoissaamelaisia on määrittelytavasta riippuen 40 000–50 000. Heistä 30 000–40 000 asuu Norjassa. Pohjoissaamelaisista arviolta noin 20 700 puhuu pohjoissaamea. Norjassa heitä on Finnmarkin, Tromssan ja Nordlandin alueilla. Ruotsissa heitä on Kiirunan kunnassa. Suomessa heidän perinteisiin asuinalueisiinsa kuuluvat Utsjoen, Inarin, Enontekiön ja Sodankylän kunnat.


title: Pohjoissaamelaiset

text: Kanssakäynti Ruotsin, Norjan ja Venäjän kanssa alkoi 1500-luvulla, kun kyseiset maat alkoivat kilpailla oikeudesta verottaa saamelaisia. Pohjoissaamelaiset joutuivat valtaosin Ruotsin ja Norjan vaikutuspiiriin, Venäjän vallan alle joutuneiden saamelaisten kulttuuri kehittyi omaan suuntaansa johtuen paljolti eri uskonnosta. Poronhoito yleistyi pohjoissaamelaisten keskuudessa 1400–1600-luvuilla. 1600-luvulla alkoi myös saamelaisten käännyttäminen kristinuskoon.


title: Pohjoissaamelaiset

text: 1300-luvulla Norjan pohjoisrannikoilla raivosi rutto, joka iski pahiten rannikolla asuviin norjalaisyhteisöihin. Monet saamelaiset muuttivat ruton vuoksi tyhjentyneille alueille ja pohjoissaamelaiset jakaantuivat kahteen ryhmään, merisaamelaisiin ja vuorisaamelaisiin. Merisaamelaiset saivat elantonsa norjalaisten tapaan merestä kun taas vuorisaamelaiset jatkoivat perinteistä elämäntyyliään eläen poroista ja metsästyksellä. Vuorisaamelaisten määrä väheni sitä mukaa kun valtioiden rajat Lapissa tiukkenivat, pahimmillaan porojenhoitajan piti maksaa veroja kolmeen eri valtioon siirtäessään porojaan kesä- ja talvilaidunmaiden välillä.


title: Pohjoissaamelaiset

text: 1800-luvulla Norja aloitti voimakkaat norjalaistamistoimet saamelaisia ja kveenejä vastaan. Norjan kielen ja kulttuurin vaikutus levisi voimakkaasti saamelaisalueille. Ruotsin ja Suomen puolella kehitys ei ollut yhtä nopeaa. 1850-luvulla lestadiolaisuus alkoi levitä pohjoissaamelaisten keskuuteen. Henkinen herääminen ja huonontuneet mahdollisuudet harjoittaa poronhoitoa johtivat Koutokeinon kapinaan 1853. Tapahtuma kiihdytti norjalaistamistoimia, mutta aallonharjansa ne saavuttivat 1900–1940-luvuilla. Toisen maailmansodan jälkeen tilanne rauhoittui jonkin verran.


title: Pohjoissaamelaiset

text: 1979 kiista Altaan rakennettavasta vesivoimalasta nosti esiin saamelaisten oikeudet. 1986 otettiin käyttöön Sámi soga lávlla, kansallislaulu, ja 1989 otettiin käyttöön saamelaisten lippu. 2005 Norjassa tuli käyttöön laki joka antoi saamelaisparlamentille ja paikallishalinnolle valtion maat Finnmarkin läänissä. Maat käsittävät yhteensä 96 % läänin pinta-alasta.


title: Pohjoissaamelaiset

text: Saamelaiskulttuurissa pohjoissaamelainen kulttuuri on hallitsevaa johtuen pohjoissaamelaisten suuresta määrästä. Pohjoissaamelaisen kulttuurin keskuksena voidaan pitää Koutokeinoa. Pohjoissaameksi ilmestyy nykyään yksi sanomalehti, Ávvir, joka syntyi, kun pohjoissaamenkieliset Min Áigi ja Áššu yhdistyivät. Koutokeinossa on pohjoissaamelainen teatteri Beaivváš Sámi Teáhter. Pohjoissaamelaisten joikuperinne on saamelaisryhmistä parhaiten säilynyt. Pohjoissaamelaista koulutusta on kaikissa kolmessa pohjoissaamelaisten asuttamassa maassa.


title: Nikólaos Andriakópoulos

text: Nikólaos Andriakópoulos (; 1878 – ?) oli kreikkalainen voimistelija ja olympiavoittaja. Hän kilpaili Ateenan olympialaisissa 1896, joissa hän voitti kultaa köysikiipeilystä ja hopeaa nojapuiden joukkuekilpailusta. Andriakópoulos kilpaili myös nojapuiden henkilökohtaisessa kilpailussa, mutta ei sijoittunut mitaleille. Hän edusti seuratasolla Panachaïkós Gymnastikós Sýllogosta.


title: Nikólaos Andriakópoulos

text: Andriakópoulos oli köysikiipeilyssä maanmiehensä Thomás Xenákiksen kanssa ainoa, joka pääsi 14 metriä korkean köyden huipulle saakka. Hän oli Ksenakista nopeampi ajallaan 23,4 sekuntia, joten hän voitti kultaa. Andriakópouloksen mitali oli viimeisin Kreikan kultamitali voimistelusta, kunnes Ioánnis Melissanídis voitti permannon kilpailun Atlantan olympialaisissa sata vuotta myöhemmin.


title: Balkanin turkkilaisten kielet

text: Balkanin turkkilaisten kielet on Balkanin niemimaalla asuvien turkkilaisten kansojen: turkkilaisten, gagauzien ja tataarien puhumista kielistä käytetty nimitys. He puhuvat turkin, gagauzin ja krimintataarin murteita, joista kaikkia ei ole vielä riittävästi tutkittu. Osa Balkanin turkkilaisista on siirtynyt alueelle eri aikoina Mustanmeren pohjoispuolitse ja osa sen eteläpuolitse. Heidän murteitaan yhdistää Osmanivaltakunnan aikana alkanut turkin kielen tasoittava vaikutus, jonka voimakkuus vaihtelee eri ryhmillä.


title: Balkanin turkkilaisten kielet

text: Turkkia puhutaan Balkanilla varsinkin Euroopan-puoleisessa Turkissa, mutta myös Bulgariassa, Romaniassa, entisessä Jugoslaviassa sekä mahdollisesti myös Kreikassa. Turkin kielen murteet jakautuvat läntiseen ja itäiseen ryhmään. Länsi-Bulgariassa ja Makedoniassa puhutut länsimurteet ovat säilyttäneet eräitä vanhakantaisia turkin kielen piirteitä. Bulgariassa puhutut itämurteet ovat lähellä Euroopan-puoleisen Turkin murteita. Makedoniassa Štipin lähellä asuvien jörykkien kieli poikkeaa jonkin verran ympäröivistä turkin kielen murteista.


title: Balkanin turkkilaisten kielet

text: Koillis-Bulgariassa Varnan lähistöllä puhutut gagauzimurteet poikkeavat huomattavasti Moldovassa ja Ukrainassa asuvien gagauzien kielestä. Ympäröivät turkin kielen murteet ovat vaikuttaneet voimakkaasti seudulle 1800-luvun alussa jääneen pienen gagauziryhmän kieleen. Erään paikallisen murteen on kuitenkin todettu olevan hyvin lähellä Moldavian Vulcăneştin gagauzimurretta.


title: Balkanin turkkilaisten kielet

text: Krimintataaria puhutaan Balkanilla koillis-Bulgariassa ja Romanian itäosassa. Tataarit ovat muuttaneet seudulle 1800-luvun puolivälissä. Heidän kielensä jakautuu kolmeen murteeseen: Krimin niemimaan etelärannikolla puhuttuun "tatiin", krimintataarin keskimurteeseen sekä "nogaihin", joka perustuu krimintataarin pohjoiseen eli aromurteeseen. Krimintataari on sulautumassa turkin murteisiin, joihin bulgarian kieli puolestaan on vaikuttanut voimakkaasti.


title: Balkanin turkkilaisten kielet

text: Balkanin turkkilaisten kielten puhujamääristä ei ole luotettavia tietoja. Turkin kielen puhujia arvioidaan olevan Balkanin maissa useita kymmeniä tuhansia. Vuonna 1956 Romaniassa oli 14 300 turkkilaista, heistä valtaosa Dobrudžassa. Gagauzin ja krimintataarin puhujia on vähemmän kuin turkkilaisia. 1950-luvun lopulla Bulgariassa arvioitiin olleen noin 30 000 gagauzia, mutta he ovat kielellisesti sulautumassa turkkilaisiin. Vuonna 1956 Romaniassa, lähinnä Dobrudžassa, asui 21 000 tataaria. Bulgariassa tataarit asuvat laajemmalla alueella, joten heitä on arveltu olevan siellä enemmän.


title: Béarnaisekastike

text: Béarnaisekastike eli bearninkastike () on emulsiokastike.


title: Béarnaisekastike

text: Se valmistetaan (salottisipulin, valkoviinin, etikan ja sitruunamehun) reduktioliemestä, johon lisätään kananmunan keltuaisia ja voita. Kastike maustetaan tuoreella kirvelillä ja rakuunalla. Jos kirvelin jättää pois ja lisää tomaattimurskaa, seos muuntuu choron-kastikkeeksi.


title: Béarnaisekastike

text: Ensimmäisen kerran kastiketta valmisti keittiömestari Jules Collinet vuonna 1836 ravintolansa "Le Pavillon Henri IV" avajaisiin. Ravintola oli nimetty kuningas Henrik IV:n mukaan. Kastike sai ilmeisesti nimensä kuninkaan syntymäpaikan Béarnin mukaan.


title: Sanitys Dawn / Fuck...I’m Dead

text: Sanitys Dawn/Fuck...I'm Dead on saksalaisen grindcoreyhtye Sanitys Dawnin ja australialaisen death-grind -yhtye Fuck...I'm Deadin split -albumi vuodelta 2001. Albumi julkaistiin Fuck...I'm Deadin kitaristi Dave Hillin No Escape Records -levy-yhtiön kautta. Albumia painettiin vain 1 100 kappaletta; 100 valkosta ja 1 000 mustaa vinyylilevyä.


title: Sanitys Dawn / Fuck...I’m Dead

text: Fuck...I'm Deadin kappaleet ovat vuotta aiemmin julkaistulta yhtyeen nimeä kantavalta demolta ja Sanitys Dawnin "Blinddarm" -kappale vuodelta 1999.


title: Sanitys Dawn / Fuck...I’m Dead

text: Fuck...I'm Dead


title: Vatsassahautojat

text: Vatsassahautojat ("Rheobatrachus") on heimoon Myobatrachidae kuuluva sammakkoeläinten suku, johon kuuluu kaksi lajia. Suku on saanut nimensä siitä, että molemmat lajit hautovat poikasensa vatsassaan. Vatsassahautojia tavattiin vain pienellä alueella Itä-Australian sademetsissä.


title: Vatsassahautojat

text: Lajeista ensimmäinen löydettiin vuonna 1973. Vuonna 1979 sammakon tulevaisuuden uskottiin olevan turvattu suurten poikasmäärien takia, mutta jo myöhemmin samana vuonna täysikasvuiset yksilöt olivat kadonneet eikä yhtään yksilöä löydetty. Viimeinen tunnettu vatsassahautoja kuoli laboratoriossa vuonna 1983.


title: Vatsassahautojat

text: Vatsassahautojíen elinkierrossa oli niille ainutlaatuinen, erikoinen koukero, jossa jälkeläiset kehittyivät aikuisen vatsassa. Naaras nieli joko hedelmöittyneet munat tai nuijapäät, mutta sitä ei saada koskaan enää tietää. Munien tai toukkien sisältämät kemialliset aineet ilmeisesti lopettivat naaraan mahahappojen tuotannon. Kantaessaan poikasia naaras paastosi. Vatsa muuttui hautomoksi kunnes poikaset "syntyivät" suun kautta. Tämän jälkeen naaraan ruoansulatus palasi normaaliksi. Sammakoiden kykyä lopettaa ja aloittaa mahahappojen tuotanto olisi voitu ehkä hyödyntää lääketieteessä mahahaavojen hoidossa, mutta tämä tilaisuus menetettiin sammakoiden myötä.


title: Vatsassahautojat

text: Vatsassahautojiin kuului kaksi lajia, vatsassahautojakonna, "Rheobatrachus silus" ja pohjoinen vatsassahautojakonna, "Rheobatrachus vitellinus".


title: Hollandaisekastike

text: Hollandaisekastike () on yksi vanhimmista emulsiokastikkeista. Sen kuvasi ensimmäisen kerran vuonna 1651 burgundilainen François Pierre de La Varenne uraa uurtavassa keittokirjassaan "Le cuisinier françois".


title: Hollandaisekastike

text: Kastike valmistetaan veden, etikan ja sitruunamehun reduktioliemestä, johon lisätään munankeltuaisia ja voita. Kastikkeen valmistus vaatii taitoa, mutta onnistuessaan se on kermaisen kuohkeaa ja juoksevaa. Kastiketta käytetään yleensä kuorruttamiseen ja kastikkeeksi äyriäisille, vihanneksille, vaalealle lihalle ja linnuille. Kastike ei kestä lämpösäilytystä, koska se juoksettuu hyvin herkästi.


title: Hollandaisekastike

text: Hollandaisekastikkeesta on monia muunnelmia, joista tunnetuin on luultavasti béarnaisekastike, joka maustetaan kirvelillä ja rakuunalla. Hollandaise, jossa on valkoviiniin keitettyä kalalientä on nimeltään "sauce vin blanc". Jos hollandaiseen lisätään kermaa, on se nimeltään "mousseline".


title: Jaidon Codrington

text: Jaidon "The Don" Codrington (s. 5. kesäkuuta 1984 Bridgeport, Connecticut) yhdysvaltalainen ammattilaisnyrkkeilijä. Hän ottelee ylemmässä keskisarjassa. Jaidon otteli myös Contenderin kolmannella tuotantokaudella, jossa sai myös kuulla isänsä kuolemasta. Hän sijoittui toiseksi häviten finaaliottelussa Sakio Bikalle.


title: Jaidon Codrington

text: boxrec.com


title: Euran Raiku

text: Euran Raiku (lyh. EuRa) on vuonna 1922 perustettu euralainen urheiluseura. Sen lajivalikoimaan kuuluvat nykyään lentopallo, yleisurheilu, beach volley sekä petankki. Seuran kaikkien aikojen tunnetuin urheilija on 400 metrin aitajuoksun olympiaedustaja Tuija Helander. Toinen menestynyt Raikun yleisurheilija on Timo Tuominen, joka saavutti kaksi kymmenottelun SM-kultaa 1960-luvulla. Naisten lentopallossa Raiku on saavuttanut kolme Suomen mestaruutta 1980- ja 1990-luvuilla.


title: Euran Raiku

text: Euran Raiku aloitti toimintansa vuonna 1922 lajeinaan yleisurheilu, hiihto ja voimistelu. 1920-luvulla toimintaan tuli mukaan pesäpallo ja 1930 luvulla nyrkkeily sekä uinti. 1940-luvulla Raikuun perustettiin jalkapallojaosto sekä tanhuseura. Jalkapallotoiminta loppui kuitenkin vuonna 1954, kun Euran Pallo perustettiin. Vuonna 1966 Euran Raiku ja Eura-Kauttuan Urheilijat tekivät toimialasopimuksen, jossa hiihtäjät ja suunnistajat siirtyivät E-KU:n riveihin.


title: Euran Raiku

text: Lentopallo tuli osaksi seuran toimintaa 1960-luvun puolivälissä. Miesten joukkue kukisti ystävyysottelussa Ruotsin lentopallomaajoukkueen vuonna 1972. Naisten joukkue voitti lentopallon SM-kultaa vuosina 1984, 1985 ja 1999. Vuonna 2000 lentopallon edustusjoukkue erotettiin omaksi seuraksi nimellä LiigaEura.


title: Thomaz Bellucci

text: Thomaz Cocchiarali Bellucci (s. 30. joulukuuta 1987 Tietê) on brasilialainen tennispelaaja. Parhaimmillaan hän on ollut ATP-maailmanlistalla sijalla 21. Hän on voittanut urallaan kolme ATP-turnausta. Grand Slam -turnauksissa hän on selviytynyt kerran neljännelle kierrokselle asti.


title: Thomaz Bellucci

text: Wimbledonissa 2008 Bellucci selviytyi toiselle kierrokselle voitettuaan Igor Kunitsynin lukemin 7–6(5), 7–6(5), 3–6, 6–2. Toisella kierroksella hän hävisi Simon Stadlerille lukemin 6–3, 3–6, 1–6, 7–6(5), 6–8. Bellucci edusti maataan kaksinpelissä kesäolympialaisissa 2008, mutta hävisi ensimmäisen kierroksen ottelunsa slovakialaiselle Dominik Hrbatýlle 6–2, 4–6, 2–6. Yhdysvaltain avoimissa 2008 Bellucci selviytyi toiselle kierrokselle voitettuaan Oscar Hernándezin. Toisella kierroksella hän hävisi Juan Martín del Potrolle.


title: Thomaz Bellucci

text: Helmikuussa 2009 Bellucci selviytyi ensimmäisen kerran ATP-turnauksen loppuotteluun, Costa do Sauípen ATP-turnauksessa. Turnauksen puolivälierissä hän voitti entisen maailmanlistan ykkösen Juan Carlos Ferreron, välierissä Frederico Gilin. Loppuottelun hän hävisi espanjalaiselle Tommy Robredolle lukemin 3–6, 6–3, 4–6.


title: Thomaz Bellucci

text: Heinä-elokuussa 2009 Bellucci voitti Gstaadin ATP-turnauksen. Turnauksen puolivälierissä saksalainen Nicolas Kiefer joutui luovuttamaan ottelun Belluccille ollessaan voitolla numeroin 6–3, 0–1. Välierissä Bellucci voitti venäläisen Igor Andrejevin numeroin 6–4, 7–5. Loppuottelussa hän voitti saksalaisen Andreas Beckin numeroin 6–4, 7–6(2).


title: Thomaz Bellucci

text: Yhdysvaltain avoimissa 2009 hän voitti ensimmäisellä kierroksella Lu Yen-hsunin, mutta hävisi toisella kierroksella Gilles Simonille.


title: Thomaz Bellucci

text: Ranskan avoimissa Bellucci voitti kolmannella kierroksella Ivan Ljubičićin, mutta hävisi neljännellä kierroksella Rafael Nadalille 6–2, 7–5, 6–4. Aiemmin hän oli jäänyt Ranskan avoimissa avauskierrokselle. Wimbledonissa hän pääsi kolmannelle kierrokselle asti, mutta hävisi sitten kuudenneksi sijoitetulle Robin Söderlingille. Yhdysvaltain avointen ensimmäisellä kierroksella hän voitti Tim Smyczekin, mutta hävisi toisella kierroksella Kevin Andersonille.


title: Thomaz Bellucci

text: Australian avoimissa hän voitti Ricardo Mellon, mutta hävisi toisella kierroksella viisieräisen ottelun Jan Hernychille.


title: Batman: Arkham Asylum

text: Batman: Arkham Asylum on Rocksteady Studios kehittämä ja Eidos Interactiven julkaisema toimintaseikkailu- ja hiiviskelypeli, joka julkaistiin Yhdysvalloissa 25. elokuuta ja Euroopassa 28. elokuuta 2009 PlayStation 3:lle ja Xbox 360:lle. Windows-version julkaisu siirtyi syyskuun 17. päivään.


title: Batman: Arkham Asylum

text: Peli ei liity yhteenkään animaatiosarjaan tai elokuvaan muuten, kuin että Kevin Conroy ääninäyttelee Batmania ja Mark Hamill Jokeria, jotka ääninäyttelivät kyseisiä hahmoja vuoden 1992 animaatiosarjassa. Pelin yksi käsikirjoittajista on Paul Dini, joka on käsikirjoittanut useita Batman-animaatiosarjoja, ja joka loi yhdessä Bruce Timmin kanssa Harley Quinnin, yhden Batman-hahmoista. Pelin juonessa on yhtymäkohtia sarjakuvaan "". Pelin PlayStation 3 -versiossa pelaaja pystyy pelaamaan myös Jokerina, jolle on kehitetty omat tasot.


title: Batman: Arkham Asylum

text:
Peli alkaa siitä, kun Jokeri (ääniroolissa Mark Hamill) on sytyttänyt Blackgaten vankilan tuleen. Batman (ääniroolissa Kevin Conroy) on saanut Jokerin kiinni ja vie hänet takaisin Arkhamin mielisairaalaan, josta Jokeri oli karannut. Kun Jokeri on kuljetettu pääaulaan, hän kuristaa vartijan ja lääkärin, jotka vievät häntä selliin. Jokeri pääsee sähköporttien läpi Harley Quinnin avustuksella, ja juoksee ylös vankisellien ohjelmointiin ja päästää vangit vapaaksi Batmanin kimppuun. Batman saa hoidettua vangit ja lähtee jahtaamaan Jokeria. Pian hän saa lähteä pelastamaan Jokerin nappaamaa poliisipäällikkö James Gordonia.
Esimerkkinä kehitykseen panostamisesta Eidos-yhtiön Ian Livingstonen mukaan yksi ohjelmoija käytti kaksi vuotta ainoastaan Batmanin viitan animointiin pelin kehitysvaiheessa. Pelkästään viittaan liittyy yli 700 animaatiota ja ääninäytettä.


title: Batman: Arkham Asylum

text: Peli on saanut GameSpotin arvostelussa arvosanaksi 9/10.


title: Batman: Arkham Asylum

text: Pelin jatko-osa "" julkistettiin joulukuussa 2009 Spike Video Game -gaalassa.


title: Tomaattisammakot

text: Tomaattisammakot ("Dyscophus") on "Microhylidae"-heimoon kuuluva sammakoiden suku, johon kuuluu kolme lajia, tomaattisammakko, valetomaattisammakko ja ruskotomaattisammakko. Suku on saanut nimensä yhden lajin tomaattimaisesta muodosta ja väristä. Kaikki lajit elävät Madagaskarilla. Kun tomaattisammakkoa uhataan, se pullistaa ruumistaan. Tomaattisammakot voivat elää jopa 8-vuotiaaksi. Sukukypsiä ne ovat 9-14 kuukauden ikäisinä. Naaraat ovat koiraita suurempia ja voivat kasvaa lajista riippuen jopa 10 cm pitkäksi. Koiraat kasvavat 5-7,5 cm pitkäksi. Kaikki lajit on listattu IUCN:n Punaiseen listaan. Tomaattisammakon ja valetomaattisammakon erottaminen toisistaan on hyvin vaikeaa, sillä kumpikin laji voi näyttää toiselta.


title: Omistajanhallinta

text: Omistajanhallinta eli omistushallinta on hallinnan muoto, joka ilmenee valtasuhteena omistusoikeuden kohteena olevaan esineeseen. Siihen voidaan liittää oikeusvaikutuksia, kuten käyttö-, pantti- tai vuokraoikeuteen liittyvä hallinta. Esineen käyttö omistajanhallinnan perusteella ilmaisee omistusoikeutta esineeseen. Käsitettä voidaan käyttää sekä kiinteisiin että irtaimiin esineisiin, mutta vakiintuneesti sitä käytetään kiinteistöoikeudessa.


title: Omistajanhallinta

text: Kiinteistön lainhuudolla on merkitystä vain silloin, kun se ei ole ristiriidassa saantoon pohjautuvan omistajanhallinnan kanssa. Omistajanhallinnalla on merkitystä myös sovellettaessa nautintasuojasäännöksiä, kiinteistötoimituksissa ja verotuksessa. Lisäksi kiinteistön tuoton katsotaan kuuluvan sille, joka laillisen saannon perusteella, vilpittömässä mielessä pitää sitä hallussaan. Maakaariuudistuksen yhteydessä 1997 kiinteistöjen kirjaaminen alkoi rakentua julkisen luotettavuuden periaatteelle, jolloin lainhuutomerkintä sai keskeisen sijan. Tämä vähensi omistajanhallinta-käsitteen merkitystä.


title: Bring on the Dead

text: Bring on the Dead on australialaisen death-grind -yhtye Fuck...I'm Deadin ensimmäinen täyspitkä albumi. Se julkaistiin 15. marraskuuta 2001 Razorback Recordsin kautta.


title: Bring on the Dead

text: Albumi uudelleenjulkaistiin 7" -vinyylinä loppuvuodesta 2002 Oroku Saki Recordsin kautta. Kyseinen EP-levy sisältää vain 15 alkuperäisen albumin kappaletta.


title: Omistajan kompetenssi

text: Omistajan kompetenssi tarkoittaa esineoikeudessa omistajan oikeudellista määräämisvaltaa siirtää esine omistuspiiristä toiseen. Siirtyminen voi tapahtua myös vain kuvaannollisesti eli tapahtuu omistajan hallintaoikeuden subjektin vaihdos. Omistajan oikeusasema voidaan jakaa kolmeen peruselementtiin:


title: Omistajan kompetenssi

text: Omistajan yksityisoikeudelliset kompetenssimuodot ovat yleisesti:


title: Tukkateatteri

text: Tukkateatteri on tamperelainen harrastajateatteri.


title: Tukkateatteri

text: Vuonna 1999 perustettu Tukkateatteri on tehnyt näytelmiä etupäässä omien dramatisointiensa pohjalta, mutta ohjelmistossa on ollut myös klassikkonäytelmiä. Teatteri valmistaa vuodessa noin kuusi omaa produktiota. Teatteriproduktioiden tuottamisen lisäksi Tukkateatteri muun muassa järjestää kaikille avoimia, tamperelaisille harrastajateattereiden jäsenille tarkoitettuja teatterialan kursseja sekä teatterin jäsenille suunnattua pienryhmätoimintaa, kuten improvisaatioteatteria. Lisäksi Tukkateatterilla kokoontuu teatterin oma tekstihautomo Tukkateksti, englanninkielinen Tukka Goes Hair -ryhmä sekä työttömille ja eläkeläisille tarkoitettu Päiväpaja. Teatteri valmistaa vuodessa noin kuusi omaa produktiota.


title: Tukkateatteri

text: Kiertävänä teatterina aloittanut Tukkateatteri toimi vuosina 2008–2015 Tammelan puistokatu 29:n huonenäyttämöllä. Vuonna 2016 teatteri muutti uusiin tiloihin Laukontorille osoitteeseen Laukontori 12. Teatteri myös jälleenvuokraa tilaansa tamperelaisille tilattomille teatteriryhmille.


title: Tukkateatteri

text: Teatterin perustivat opiskeluaikoinaan nykyisin nukketeatteriammattilainen Alma Rajala, näyttelijä Kirsi Kärnä, kansanmuusikko Pekko Käppi, kirjailija Silja Sillanpää sekä Anniina Hankkio.


title: Imprimituuri

text:
Imprimituuri ()
tarkoittaa maalauspohjan värillistä pohjasävyä. Perinteinen pohjasävy on oliivinvihreä, kellertävä tai maavärisävyinen ohut värikerros, joka sivellään koko maalauspohjalle tai sen osalle. Nykyisin käytetään muitakin värejä.


title: Imprimituuri

text: Imprimituuria on käytetty kerrosmaalauksessa eri aikoina, etenkin renessanssin aikana ja klassisessa maalauksessa.


title: Imprimituuri

text: Maalauskillat käyttivät imprimituuria alusmaalauksena jo keskiajalla, mutta renessanssin taiteessa siitä tuli vakiintunut käytäntö varsinkin Italiassa. Imprimituuri maalattiin ohuella läpikuultavalla maavärillä, kuten raa'alla tai poltetulla siennalla. Myös maavihreää tai mustan ja vaalean okran sekoitusta käytettiin. Eräästä Michelangelon National Galleryssä olevasta kesken jääneestä maalauksesta näkyy havainnollisesti, että hän on käyttänyt maavihreää alusmaalausta. Myös joissakin Leonardo da Vincin keskeneräisissä maalauksissa on näkyvissä kuva-alan pohjaksi maalattu lämmin tai vihervä imprimituuri.


title: Imprimituuri

text: Imprimituuri tehdään ohennetulla kuultavalla lasuurivärillä valkoisen pohjustuksen päälle. Pohjamaalauksena imprimituuri antaa maalaukselle yhtenäisen sävyn ja vähentää pohjan imevyyttä. Värikerros ei ole peittävä, joten valkoiselle pohjalle mahdollisesti tehty esipiirustus näkyy sen läpi. Myös pohjan valoisuus kuultaa imprimituurin läpi toisin kuin peittävässä maalikerroksessa, jossa valo heijastuu vain värin pinnasta.


title: Imprimituuri

text: Imprimituurikerros ei välttämättä ole tasainen, vaan siihen voidaan jättää juovia ja läiskiä, jolloin pinnasta saadaan elävä ja maalauksellisesti houkutteleva. Imprimituuria maalatessa ei kuitenkaan muotoilla vielä valoja tai varjoja.


title: Imprimituuri

text: Imprimituuri ei ainoastaan tarjoa käytännöllistä perussävyä, joka helpottaa maalaamista alkuvaiheessa. Se on avuksi myös sopivien valöörien rakentamisessa maalaukseen. Klassisessa maalauksessa imprimituuri sivellään esipiirustuksen päälle. Imprimituurin jälkeen vuorossa on valokohtien kohottaminen vaalealla värillä asteittain kohti huippuvaloja, usein sumraten. Näillä kahdella maalausvaiheella saadaan nopeasti esille maalauksen muodot. Imprimituuri ei peity kokonaan, vaan se jää usein näkymään keskitummissa sävyissä ja varjoissa.


title: Imprimituuri

text: Italian täysrenessanssissa imprimituuri oli vaalea. Da Vincin uskotaan käyttäneen Mona Lisassa vaalean keltaista imprimituuria, jonka päälle hän maalasi kontrasteja esiin punertavalla ohuella värillä, kuten "Kuninkaiden kumarruksessa". Andrea del Sarton maalauksessa "Neitsyt Maria, Jeesus-lapsi, Pyhä Elisabeth ja Johannes Kastaja" on valkoisen pohjustuksen päällä läpikuultava maaväreistä, lakkapigmenteistä ja lyijyvalkoisesta sekoitettu imprimituurikerros, jollaista Vasari suositteli. Barokin aikakaudella pohjamaalaukset tummenivat. Dramaattisista valo- ja varjovaikutelmista ja tummista maalauspohjistaan tunnettu Caravaggio käytti punaruskeaa imprimituuria varsinkin uransa loppuvaiheessa. Myös Rubens ja Van Dyck käyttivät punaruskeaa alusmaalausta, jota he työstivät harmaalla ja valkoisella.


title: Imprimituuri

text: Vanhat maalaustekniikat ovat nousseet uudelleen suosioon etenkin 1990-luvulta alkaen. Suomalaisista esimerkiksi Kaj Stenvall kertoo käyttävänsä imprimituuria, kuten okraa antamaan maalaukselle yhtenäisen lämpimän sävyn sekä helpottamaan valon esiin nostamista ja varjojen säilymistä sävykkäinä.